GERAN: DAKWAH DALAM FILEM AKSI

Resam orang berjuang adalah untuk diuji dan
perjuangan di ceruk mana sekalipun bermula dengan sebuah tekad.

Dari tekad ia menjadi bisikan, dari bisikan berubah menjadi seruan, dari seruan menjadi aksi dan tindakan sehinggalah ke akhir kalam perjuangan.

Filem Geran adalah yang seumpamanya.

Ia bermula dari tekad dan protes seorang
sutradara muda, Areel Abu Bakar yang percaya bahawa seni bela diri warisan
Melayu dan seangkatannya itu, mampu diangkat ke layar perak.

Tekadnya adalah sebagai seorang pesilat dan protesnya adalah sebagai anak seni apabila elit dan pembesar perfileman merasakan filem aksi persilatan tidak akan mendapat sambutan penonton.

Geran juga adalah tekad pelabur di belakang
Layar Pictures untuk mengumpulkan sekitar RM700,000 untuk menghasilkan filem
kerdil itu. Bukan seorang tetapi lima penerbit yang percaya tekad sutradara
muda itu, termasuk isteri tercinta.

Ia juga tekad barisan pelakon dan kru
produksinya yang bekerja selama 36 hari penggambaran dengan kekangan bajet
tanpa sebarang sokongan.

Setiap aksi stunt dilakukan sendiri, malah penulis difahamkan barisan pelakon tidak menerima bayaran. Manifestasi kita pulang bila menang!

Tanpa nama besar kecuali Namron yang membawakan
watak Pak Nayan, Geran dibarisi pelakon baru yang majoritinya adalah pesilat
sejati termasuk seorang srikandi Feiya Tajudin yang membawa watak Fatimah, si
kakak yang tegas tetapi menyayangi adiknya, Mat Arip (Fad Anuar).

Lakonan Koharullah Majid yang membawa watak Ali, anak sulung Pak Nayan, seharusnya menerima pujian, tidak kekok, malah amat meyakinkan terutama dalam babak pertempuran dengan lawan yang mendebarkan.

Kemunculan Datuk Raja Majid Md Isa iaitu Guru Utama Pusaka Gayong dalam filem ini pula tentunya menyentuh hati pengamal-pengamal ilmu persilatan, khususnya anak-anak Gayong.

Penulis percaya, hati seluruh barisan pelakon dan kru produksi menjadi satu bahawa seni persilatan adalah layak, setanding dan mampu menarik malah meninggalkan kesan mendalam kepada penonton.

Jika tidak orang lain pun, penulis antara penonton yang terkesan dengan aksi dan setiap pengajaran yang tersirat dalam naskah Geran.

Jujurnya penulis tidak menyedari tentang filem ini. Asalnya mahu menonton filem Joker untuk kali kedua di pawagam.

“Nak tengok Joker atau Geran bro, tapi Fauziah Nawi kata kita wajib tengok filem ini,” kata sahabat yang percaya naskah filem itu bukan sekadar karya komersial sebaliknya cerminan masyarakat.

Lalu kami beli tiket Geran dan meluangkan masa sekitar sejam 40 minit untuk menonton filem drama aksi persilatan ini dan dipendekkan cerita, filem Geran tidak mengecewakan.

Jika Tony Jaa mengangkat Tomoi dan Ip-Man membawa Wing Chun kepada dunia, maka Geran adalah filem yang membawa seni silat ke mata dunia!

Geran memenuhi segalanya sebagai sebuah filem drama aksi. Setiap buah pukulan, kunci, kekuda dan senjata yang diguna adalah lambang maruah bela diri anak bangsa yang terpinggir dari sisi sebahagian anak muda era revolusi digital.

Penulis merasa cukup terharu, malah ada ketikanya
merasa amat sebak kerana terpaksa menunggu terlalu lama untuk karya berkualiti sebegini
diangkat ke layak perak.

Walaupun Geran jauh dari kesempurnaan terutama dari aspek teknikal, ia adalah sebuah naskah meyakinkan yang mampu menambat hati penonton dengan syarat sampai ke pengetahuan ramai.

Realitinya, ujian Geran masih berlarutan. Kekangan
kewangan menyebabkan filem ini tidak ditayangkan dengan meluas sebaliknya di
pawagam-pawagam terpilih. (Boleh rujuk FB Filem Geran)

Malah di saat artikel ini ditulis, penulis difahamkan Facebook mengenakan sekatan terhad kepada laman FB Filem Geran atas sebab-sebab yang tidak diketahui.

Setiap posting mereka yang dulunya meraih purata 29,000 view kini hanya tinggal sekitar purata 7,800 view setiap posting.

Geran bukan sekadar filem aksi, ia adalah filem yang sarat dengan dakwah dan pengajaran kepada generasi muda untuk menghargai dan mempercayai jati diri dan warisan bangsanya.

Naskah ini menyelitkan pengajaran dalam peribahasa, mutiara kata & ayat al Quran di dalamnya. Ia menceritakan permasalahan dalam keluarga dan masyarakat serta bagaimana persoalan pokok mengenai kebenaran yang akan mengatasi yang batil.

Persoalan Pak Nayan dan Haji Daud dalam filem
Geran bukan hanya berlaku dalam kalangan orang Melayu, tapi seluruh ras dan
bangsa di negara ini.

Persoalan mereka yang tamak dan mengambil kesempatan, isu gelojak darah anak muda hilang arah, kasih sayang seorang abang kepada adik, ketegasan seorang kakak membela harta pusaka, kepercayaan seorang bapa kepada anaknya, ketenangan pendekar bergantung pada tali Allah dan kesatuan masyarakat membela, ditonjolkan dalam Geran.

Ditayangkan bermula 10 Oktober lalu, filem Geran kini memasuki pecutan terakhir di pawagam. Ia mengisahkan tentang sebuah keluarga pesilat yang mempertahankan geran tanah pusaka mereka.

Akhirnya (sepertimana terkandung dalam naskah Geran), jika kita tahu apa yang kita cari, usahlah terlalu gundah dengan urusan dunia ini kerana pertolongan dari Dia tak akan pernah terhalang. Yang Hak Akan Mengatasi Yang Batil. – AlHijrah Online

Penulis adalah Editor AlHijrah Online yang percaya kepada kata-kata Bung Karno bahawa bangsa yang tidak percaya kekuatan dirinya sebagai suatu bangsa, tidak akan dapat berdiri sebagai suatu bangsa merdeka.


KUASA AGONG TANGANI KRISIS POLITIK NEGARA

KUALA LUMPUR: Keterampilan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebagai Ketua Utama Negara Malaysia dan “Payung Negara” menjadi kunci utama meleraikan konflik politik yang sedang melanda negara.

Beberapa perkembangan terkini menggoncang kepimpinan serta pentadbiran negara dengan yang paling mengejutkan, tindakan Tun Dr Mahathir Mohamad meletak jawatan pada 24 Feb sebagai perdana menteri dan pengerusi Parti Pribumi Bersatu Malaysia (Bersatu).

Perletakan jawatan Dr Mahathir sebagai perdana menteri mendapat perkenan Yang di-Pertuan Agong yang kemudian melantik beliau sebagai perdana menteri interim (sementara). Peletakan jawatan Perdana  Menteri juga membawa maksud peletakan jawatan seluruh anggota Kabinet.

Kelmarin (25 Feb), di perkarangan Istana Negara, Al-Sultan Abdullah bertitah baginda akan melaksanakan tanggungjawab baginda bagi mencari penyelesaian terbaik dalam menangani perkembangan politik semasa negara.

Satu daripada tindakan yang diambil baginda ialah menemu bual sendiri semua 221 Ahli Parlimen (tidak termasuk Dr Mahathir) pada 25 Feb dan 26 Feb bagi mendapatkan maklum balas serta pendapat setiap anggota Dewan Rakyat, antaranya mengenai situasi politik negara.

Menurut pakar perlembagaan negara, Professor Madya Dr Shamrahayu Abdul Aziz,  peranan penting Yang di-Pertuan Agong dapat dilihat dengan lebih mudah dalam keadaan seperti ini kerana sesuai dengan peranan baginda sebagai pengimbang kepada pelaksanaan sistem demokrasi negara.

Beliau memberitahu Bernama, takhta Yang di-Pertuan Agong yang seringkali dianggap segelintir masyarakat hanya sekadar simbol hari ini terbukti dalam memainkan peranan sebagai pengimbang yang bijaksana kepada kestabilan keadaan politik negara.

“Kemelut politik kali ini menampilkan kesukaran tertentu terutamanya dalam menangani perkara sensitif dan persoalan perundangan yang tidak nyata secara harfiah dalam Perlembagaan.

“Namun, sehingga kini Yang di-Pertuan Agong telah menzahirkan kebijaksanaan baginda sehingga menambahkan keyakinan rakyat bahawa kemelut politik ini akan dapat diselesaikan dengan sempurna.

“Pelaksanaan peranan baginda sebagai Ketua Utama Negara dalam menentukan Perdana Menteri Malaysia adalah antara peranan yang paling mencabar, ” tambahnya.

KEADAAN BERBEZA

Pada pandangan Shamrahayu, mungkin sebelum ini rakyat tidak nampak fungsi Yang di-Pertuan Agong kerana keadaan politik negara stabil.

“Situasi dahulu dangan sekarang berbeza. Saya fikir penyerlahan peranan dan kuasa raja sudah dapat boleh dilihat pada masa sekarang dan institusi Raja akan memainkan peranan lebih besar lagi pada masa akan datang,” katanya.

Beliau turut menjelaskan, sistem perlembagaan yang diamalkan Malaysia berbeza dengan apa yang diamalkan di England.

Antara bukti perbezaan itu adalah keputusan yang dibuat institusi beraja di England harus mendapat pengesahan dari Parlimen namun hal ini tidak berlaku di Malaysia.

Keputusan yang dibuat sultan pada peringkat negeri disahkan oleh Dewan Diraja mengikut Perlembagaan negeri, manakala Yang di-Pertuan Agong pada peringkat Persekutuan pula dipilih dan dilantik serta bersaksikan para ahli Majlis Raja-Raja dan bukannya Ahli Parlimen.

Di Malaysia, peranan dan kuasa raja-raja dalam sistem raja berperlembagaan ditulis dengan jelas dalam perlembagaan negara yang merupakan undang-undang tertinggi negara.

TITAH DIRAJA

Tindakan Seri Paduka menitahkan setiap Ahli Dewan Rakyat menghadap baginda bagi mendapatkan pengesahan dan kenyataan tentang kepercayaan mereka tentang landskap politik negara adalah yang pertama kali berlaku di peringkat Persekutuan.

“Pendekatan yang diambil oleh Al-Sultan Abdullah ini menjadi satu titik sejarah kepada negara dalam membina convention atau amalan perlembagaan bagi negara kita dengan mengambil pendirian tentang beberapa perkara yang terdapat dalam Perlembagaan Persekutuan,” kata Shamrahayu.

Menurut beliau, perkara sama pernah berlaku pada peringkat negeri apabila Almarhum Sultan Azlan Shah juga memperkenalkan langkah sama dalam mengimbangi suasana politik tidak menentu di negeri Perak suatu ketika dahulu.

Melalui tindakan ini dapat dilihat bahawa Seri Paduka amat memahami keresahan para ahli Dewan Rakyat sehingga memberikan mereka ruang untuk menyatakan pandangan secara peribadi kepada baginda.

“Moga pendekatan bijaksana yang diambil oleh baginda Yang di-Pertuan Agong pada hari ini dapat menzahirkan keadilan kepada semua pihak dan juga dapat membuktikan pelaksanaan peranan baginda dengan adil dan saksama sebagaimana baginda zahirkan dalam sumpah takhta baginda dalam Jadual Keempat Perlembagaan Persekutuan,” kata Shamrahayu.

PERUNTUKAN PERLEMBAGAAN

Beberapa peruntukan Perlembagaan Persekutuan menggariskan peranan Yang di-Pertuan Agong.

Peruntukan berkenaan termasuklah Perkara 39 yang mengisytiharkan bahawa kuasa eksekutif adalah terletak hak ke atas Yang di-Pertuan Agong dan kuasa baginda berhak melaksanakan kuasa eksekutif tersebut.

Dalam keadaan politik semasa, perkara ini dijadikan asas kepada Yang di-Pertuan Agong untuk melantik Perdana Menteri Interim bagi membantu baginda melaksanakan kuasa elsekutif baginda.

Shamrahayu berkata, Perkara 40(2) pula memberikan kuasa budi bicara kepada Yang di-Pertuan Agong untuk melantik Perdana Menteri.

“Kuasa budi bicara ini ‘diikat’ dengan syarat bahawa seseorang yang akan dilantik sebagai Perdana Menteri hendaklah seorang Ahli Dewan Rakyat, dan juga seseorang yang pada hemat baginda, mungkin mempunyai kepercayaan majoriti Ahli Dewan Rakyat (Perkara 43(2)(a) , “ tambahnya.

Selain dua syarat di atas, Yang di-Pertuan Agong juga hendaklah memastikan bahawa calon tersebut bukan seorang yang mendapat taraf kewarganegaraan dengan cara pendaftaran atau naturalisasi (Perkara 43(7) ).

Tambah beliau, perkara lain berkaitan ialah kuasa Yang di-Pertuan Agong berkaitan pembubaran Dewan Rakyat seperti yang diperuntukkan di bawah Perkara 55(2) yang menyatakan bahawa Yang di-Pertuan Agong boleh memprorog (menangguh) atau membubarkan Parlimen.

“Sangat penting untuk semua rakyat Malaysia memahami peranan dan fungsi institusi beraja di negara kita, sama ada pada peringkat Persekutuan dan juga pada peringkat negeri,” kata beliau lagi. –BERNAMA


NAHAS LIMA SEKELUARGA: TRAK PIKAP HILANG KAWALAN, REMPUH MPV

GERIK: Siasatan awal polis mendapati, trak pikap jenis Toyota Hilux telah hilang kawalan dan bertembung dengan Perodua Alza dinaiki lima sekeluarga yang maut dalam satu kemalangan di KM62, Jalan Raya Timur Barat (JRTB) Gerik-Jeli, semalam.

Ketua Polis Perak, Datuk Mior Faridalathrash Wahid berkata akibat hilang kawalan, Toyota Hilux itu telah masuk ke arah jalan bertentangan lalu bertembung dengan kenderaan pelbagai guna (MPV) itu yang dalam perjalanan dari arah Jeli ke Gerik.

“Impak dari kemalangan itu menyebabkan pemandu dan empat penumpang Perodua Alza meninggal dunia di tempat kejadian. Kesemua mangsa berasal dari Sungai Petani dan Lunas, Kedah,” katanya dalam kenyataan hari ini.

Beliau berkata pemandu termasuk empat penumpang Toyota Hilux yang berasal dari Tumpat, Kelantan mengalami kecederaan dan menerima rawatan di Hospital Jeli, Kelantan.

Menurutnya kes disiasat mengikut Seksyen 41 (1) Akta Pengangkutan Jalan 1987 dan orang ramai dinasihtkan supaya lebih berhati-hati ketika memandu serta merancang perjalanan serta mendapatkan rehat yang secukupnya ketika ingin melakukan perjalanan yang jauh.

Dalam kejadian kira-kira 3.45 petang semalam, lima mangsa yang maut dikenali sebagai Ahmad Khomaini Baba, 32, Siti Aishah Mohd Rodhi, 32, Mohamad Rodhi Othman, 64, Sharifah Rohana Syed Sagaf, 59 dan Zara Hana Ahmad Khomaini, 6.–AlHijrah Online


UMAT ISLAM BOLEH TUNAI UMRAH DALAM MASA TERDEKAT

KUALA LUMPUR: Umat Islam di Malaysia dijangka dapat menunaikan ibadat umrah dalam masa terdekat.

Menteri di Jabatan Perdana Menteri (Hal Ehwal Agama) Senator Idris Ahmad berkata, kebenaran itu akan diumumkan selepas penelitian ke atas beberapa perkara.

“Majlis Keselamatan Negara (MKN) dan Kementerian Kesihatan Malaysia (KKM) sedang berbincang untuk membenarkan rakyat kita menunaikan umrah dan ibadat haji tahun depan.

“Mengenai kouta kebenaran ke Makkah bergantung kepada kerajaan Arab Saudi kerana mereka juga ada syarat yang ketat ketika ini kerana COVID-19 dan kita kena ikut peraturan di sana nanti,” katanya.

Kerajaan Arab Saudi sebelum ini mengumumkan ibadat telah dibuka semula kepada jemaah dari luar negara bermula 10 Ogos lalu.

Lapor Haramain Sharifain, bakal jemaah wajib menerima suntikan dos vaksin COVID-19 lengkap jenis Pfizer, Mordena, Astrazeneca atau Johnson & Johnson.

Bagi individu yang menerima suntikan vaksin selain daripada yang dibenarkan, mereka perlu mengambil dos penggalak sama ada jenis Pfizer, Mordena, Astrazeneca atau Johnson & Johnson.—AlHijrah Online


SALAH GUNA JAWATAN: PENSYARAH, ADIK DIPENJARA TIGA TAHUN, DENDA RM807,475

BUTTERWORTH: Seorang pensyarah Universiti Sains Malaysia (USM) dihukum penjara tiga tahun dan didenda RM807,475 oleh Mahkamah Sesyen hari ini kerana menyalah guna jawatan dengan meluluskan syarikat milik adiknya bagi membekalkan pelbagai barangan di universiti itu.

Hakim Zulhazmi Abdullah menjatuhkan hukuman itu terhadap Prof Badaruddin Mohamed, 57, manakala adiknya Mustafa Kamal, 50, juga dijatuhi hukuman sama atas kesalahan bersubahat dengan abangnya.

Mahkamah membuat keputusan itu selepas mendapati pihak pembelaan gagal menimbulkan keraguan munasabah di akhir kes pembelaan terhadap sembilan pertuduhan dihadapi kedua-dua adik beradik itu.

Zulhazmi turut memerintah kedua-dua tertuduh dipenjara enam bulan sekiranya gagal membayar denda.

Bagaimanapun, mahkamah membenarkan permohonan penangguhan pelaksanaan hukuman itu sementara rayuan difailkan dengan menaikkan wang jaminan kepada RM32,500 dengan seorang penjamin untuk setiap tertuduh.

Zulhazmi turut menetapkan syarat tambahan iaitu dokumen perjalanan kedua-dua tertuduh diserah kepada mahkamah dan melapor diri di pejabat Suruhanjaya Pencegahan Rasuah Malaysia (SPRM) setiap sebulan sehingga rayuan selesai.

Bagi tujuh pertuduhan, Badaruddin didakwa menggunakan jawatannya sebagai pengarah Pejabat Komunikasi Strategik USM untuk meluluskan Syarikat MK Urusniaga (M) Sdn Bhd milik Mustafa Kamal sebagai pembekal pelbagai barangan dan cenderahati yang kesemuanya bernilai RM153,793 kepada Pejabat Komunikasi Strategik USM antara 22 Sept 2011 dan 23 Nov 2012.

Dua lagi pertuduhan ialah dia dituduh menggunakan jawatannya sebagai Ketua Sustainable Tourism Research Cluster USM untuk meluluskan syarikat milik adiknya itu sebagai pembekal bagi 30 unit ‘souvenirs glass’ bernilai RM3,450 dan biometrik pejabat bernilai RM2,920 kepada Pejabat Sustainable Tourism Research Cluster USM antara 5 Sept 2011 dan 14 Mei 2012.

Bagi kesemua pertuduhan itu, Badaruddin didakwa mengikut Subseksyen 23(1) Akta SPRM 2009 dan boleh dihukum di bawah Subseksyen 24(1) akta sama manakala Mustafa Kamal didakwa atas sembilan pertuduhan bersubahat dengan abangnya mengikut Seksyen 28 (1) (c) Akta SPRM 2009 yang membawa hukuman serupa.

Terdahulu, Pegawai Pendakwa SPRM Mohamad Azlan Basri memohon mahkamah menjatuhkan hukuman setimpal bagi mencerminkan keseriusan kesalahan.

Peguam Shamsul Sulaiman yang mewakili adik-beradik itu merayu hukuman denda yang tidak terlampau tinggi kerana anak guamnya masing-masing menanggung keluarga.

“Badaruddin sekarang telah digantung kerja dan hanya menerima separuh gaji bulanan,” katanya. –AlHijrah Online


SINGAPURA SAHKAN TIGA LAGI KES POSITIF COVID-19

SINGAPURA: Singapura hari ini melaporkan tiga lagi kes jangkitan COVID-19, menjadikan jumlah kes positif di republik itu kepada 96 orang.

Kementerian Kesihatan (MOH) Singapura dalam satu kenyataan memaklumkan tiga kes terbaharu itu melibatkan warganegaranya yang tidak mempunyai sejarah perjalanan ke China, atau Daegu dan Cheongdo di Korea Selatan.

MOH menyatakan bahawa satu daripada kes yang disahkan hari ini melibatkan seorang pelajar di Raffles Institution berusia 12 tahun yang mempunyai kaitan dengan kes ke-94 iaitu seorang wanita berusia 64 tahun, tinggal di kawasan Jalan Jurong Kechil.

Pelajar itu kini ditempatkan di bilik isolasi di Hospital Wanita dan Kanak-kanak KK.

Selain itu, MOH memaklumkan empat lagi kes jangkitan COVID-19 telah dibenarkan keluar dari hospital; masing-masing dua rakyat tempatan dan warganegara China yang mempunyai kaitan dengan kluster gereja Grace Assembly of God, menjadikan jumlah keseluruhan yang pulih setakat ini ialah 66 orang.

Daripada 30 kes yang disahkan dan masih berada di hospital, kementerian itu menyatakan kebanyakan mereka stabil atau semakin pulih manakala lapan pesakit dalam keadaan kritikal dan ditempatkan di unit rawatan rapi.

Sehingga tengah hari tadi, MOH telah mengenal pasti 2,887 kontak rapat yang telah dikuarantinkan, dan daripada jumlah ini, 245 sedang dikuarantin manakala 2,642 telah menyempurnakan tempoh kuarantin mereka.

Setakat ini, lapan kes positif dikaitkan dengan kluster The Life Church and Missions Singapore; 23 kes kluster gereja Grace Assembly of God, sembilan kluster kedai ubat Yong Thai Hang; tiga dengan mesyuarat perniagaan swasta yang berlangsung di Hotel Grand Hyatt Singapura dan lima dengan tapak pembinaan Seletar. — BERNAMA


Kematian Mejar Zahir kemalangan dalam latihan

KUALA LUMPUR – Lembaga siasatan insiden melibatkan kematian Allahyarham
Mejar Mohd Zahir Armaya telah memuktamadkan siasatan dan membuat keputusan
bahawa insiden berkenaan merupakan kemalangan dalam latihan dan
diklasifikasikan sebagai kejadian terpencil.

“Pihak ahli lembaga (siasatan) turut mendapati peralatan dan kelengkapan
yang digunakan semasa latihan keupayaan tersebut berada dalam keadaan baik,”
kata kenyataan Tentera Darat Malaysia hari ini.

TDM juga akan mengambil tindakan tatatertib terhadap individu yang
terlibat dalam insiden itu, juga akan mengemaskini prosedur operasi standard
jika difikirkan perlu.

Dalam masa yang sama, latihan untuk memperkasakan TDM akan diteruskan
khususnya bagi meningkatkan keyakinan semua warga terhadap peralatan dan
kelengkapan sedia ada.

Mohd Zahir meninggal dunia semasa melaksanakan latihan keupayaan pada
majlis Pelancaran Divisyen Kelima Infantri Malaysia dan Briged ke-13 Infantri
Malaysia di Kem Lok Kawi, Kota Kinabalu pada 4 September lalu.

Sementara itu menurut kenyataan tersebut, Majlis Angkatan Tentera
ke-578 (MAT) yang bersidang pada 17 September lalu bersetuju untuk menaikkan
pangkat Mohd Zahir kepada Leftenan Kolonel, tertakluk kepada kelulusan Yang
DiPertuan Agong.

Daripada aspek kebajikan, katanya, TDM telah menghulurkan bantuan
sewajarnya kepada balu Mohd Zahir, Nour Shafinar Harun dan ahli keluarganya
sejak hari pertama kejadian.

Selain itu, Nour Shafinar dan keluarga juga akan terus diberi bantuan
dan faedah mengikut kelayakan yang telah ditetapkan TDM.


COVID-19 DARI PERSPEKTIF ALAM SEKITAR

Oleh Dr Zul Ilham Zulkiflee Lubes

Wabak COVID-19 yang kini melanda dunia sudah pasti membuka mata kita tentang sektor-sektor kritikal untuk dilestarikan dalam kehidupan manusia, terutama perlindungan kesihatan, jaminan makanan yang mapan dan keutuhan ekonomi.

Tidak ketinggalan, walaupun kurang didebatkan, adalah perkaitan wabak itu dengan isu alam sekitar, khususnya mengenai pencemaran dan kualiti udara.

Imej ruang udara China daripada Agensi Angkasa Amerika Syarikat (NASA) dan Agensi Angkasa Eropah (ESA) yang tular di media sosial menunjukkan pengurangan ketara Nitrogen Dioksida (NO2) semenjak perintah berkurung dilaksanakan di negara itu.

Ini boleh diperhatikan dengan jelas jika tumpuan difokuskan ke pusat jangkitan wabak ini di wilayah Wuhan.

Secara kebetulan, bahagian utara di semenanjung Itali yang kebiasaannya pesat dengan industri juga menunjukkan peningkatan kualiti udara yang mendadak semenjak wabak COVID-19 melumpuhkan kegiatan ekonomi di kawasan terbabit.

Itali merupakan antara negara dengan bilangan kes COVID-19 yang tinggi di Benua Eropah buat masa ini.

Ini diikuti beberapa perkongsian di media sosial mengenai visual sungai yang lebih jernih daripada biasa dan bebasnya mergastua ke kawasan-kawasan yang sebelum ini dipenuhi manusia.

Walaupun faktor meteorologikal mungkin ada memainkan peranan, bukti-bukti ini begitu jelas menunjukkan bahawa terdapat perkaitan di antara pengurangan aktiviti manusia dengan meningkatnya kualiti udara.

Mungkin ada benarnya terma Anthropocene yang dipopularkan saintis atmosfera yang juga merupakan penerima anugerah Nobel, Paul Crutzen yang menggambarkan zaman ini di mana dimensi geologi dunia akan berubah dengan ketara akibat aktiviti manusia.

Sungguhpun dapat dilihat dengan memberhentikan aktiviti perindustrian secara serentak dapat memberikan peningkatan positif kepada kualiti alam sekitar, ia bukan suatu langkah mudah untuk kelestarian ekonomi negara dan dunia.

Tetapi ada eloknya jika tempoh Perintah Kawalan Pergerakan (PKP) ini juga digunakan warga Malaysia untuk merenung kembali aktiviti kita selama ini dan memikirkan persoalan sama ada aktiviti itu boleh dijalankan dengan lebih mesra kepada alam sekitar dan juga kesihatan kita.

Seakan berbaur paradoks, kualiti udara yang baik, pastilah menyumbang kepada tubuh badan yang sihat dan kuat untuk meningkatkan pertahanan diri dari serangan virus maut ini.

Cuba kita bayangkan suatu senario di mana keseluruhan pengangkutan awam dan kebanyakkan kereta di Malaysia ini terdiri dari kenderaan cekap tenaga atau kereta elektrik.

Taman-taman perumahan dibekalkan kuasa elektrik oleh tenaga suria dan mikro-hidro yang dijana sungai dan danau kecil kita.

Semua di atas ini adalah langkah besar yang memerlukan kos tinggi tetapi bagaimana pula jika di peringkat individu, kita memilih untuk membeli-belah barangan buatan Malaysia berbanding barangan import untuk menjana ekonomi tempatan?

Mesyuarat yang tiada keperluan khusus untuk bersemuka secara fizikal diadakan secara maya sekali gus mengurangkan keperluan pelepasan karbon? Malah langkah yang begitu mudah seperti menggunakan aplikasi navigasi untuk mengelakkan terlalu banyak lampu isyarat ketika memandu ke tempat kerja, apatah lagi berbasikal dan menggunakan pengangkutan awam dapat memberikan impak positif kepada alam sekitar.

Tempoh masa PKP ini amatlah baik untuk kita semua rakyat Malaysia menilai semula apakah yang dapat kita sumbangkan untuk memberi manfaat kepada komuniti, alam sekitar dan kualiti kehidupan.

Rakyat juga pasti menyambut baik penjenamaan semula Kementerian Alam Sekitar dan Air dan tidak sabar-sabar menanti apakah idea baru yang bakal dilaksanakan Kementerian Sains, Teknologi dan Inovasi untuk Malaysia bangkit pasca wabak Covid-19 ini.

Sekali air bah, sekali pantai berubah. Kebiasaan memanglah sukar untuk diubah tetapi diharapkan pengajaran dari pengalaman PKP ini membantu kita membina keupayaan mitigasi dan pengurusan bencana yang cemerlang selaras dengan impian negara menjadi negara yang maju dan terbilang.

Penulis adalah Pensyarah Kanan dan Penyelidik bagi Program Sains Pengurusan Alam Sekitar, Institut Sains Biologi, Fakulti Sains, Universiti Malaya.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


REMAJA PALESTIN SYAHID DITEMBAK ZIONIS ISRAEL

AQABAT JABR: Seorang remaja Palestin syahid selepas ditembak rejim Zionis Israel, semalam, dalam serbuan di kem pelarian berhampiran Jericho, Tebing Barat.

Kementerian Kesihatan Palestin melaporkan, Mohammed Fayez Balhan, 15, maut selepas ditembak di bahagian kepala, dada serta perutnya.

Dalam kejadian yang sama, dua rakyat Palestin turut cedera akibat terkena peluru yang dilepaskan tentera negara haram itu.

Sementara itu, tentera Israel yang beroperasi di kem Aqabat Jabr berhampiran Jericho tidak memberikan sebarang respon berhubung kejadian.

Terdahulu, pertempuran berlaku selepas tentera Israel bertindak menyerbu kem tersebut sebelum mengepung beberapa rumah dan menangkap lima individu di kawasan itu.

Seperti siri-siri keganasan sebelum ini, konflik Palestin-Israel sering memuncak terutama bila tibanya bulan Ramadan, penduduk negara haram itu tidak serik melakukan kekacauan khususnya di Masjid al-Aqsa.–AlHijrah Online


ELAK SOROK, CATUT MINYAK MASAK – ANNUAR MUSA

SERDANG: Pihak yang terlibat secara langsung dalam ekosistem pengeluaran dan penjualan minyak masak diminta agar tidak menyorok atau mencatut produk itu berikutan penetapan harga maksimum pada RM34.70 bagi botol lima kilogram yang berkuat kuasa esok.

Pengerusi Pasukan Khas Jihad Tangani Inflasi Tan Sri Annuar Musa berkata perkara itu pada akhirnya akan merugikan peniaga dan peruncit selain mendatangkan masalah kepada pengguna.

“Jangan kerana harga minyak akan turun, kita mula sorok barang. Ia tidak akan menyelesaikan masalah,” katanya kepada pemberita selepas melawat Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia di sini hari ini.

Beliau berkata demikian ketika diminta mengulas kemungkinan ada pihak yang tidak bertanggungjawab menyorok produk itu ketika ia dijual pada harga murah sekali gus mengundang kegusaran bekalan minyak masak menjadi terhad di pasaran.

Annuar turut mengingatkan mereka agar tidak terlibat dalam aktiviti yang bercanggah dengan undang-undang dan meminta semua pihak mematuhi keputusan kerajaan apabila sesuatu barangan atau komoditi dimasukkan dalam senarai harga maksimum.

Beliau juga berkata impak positif kerjasama rentas agensi terserlah apabila terdapat pasar raya yang mula menurunkan harga bagi minyak masak botol tidak bersubsidi walaupun penetapan harga siling bagi produk itu berkuat kuasa esok.

“Setakat ini, saya berpuas hati kerana selepas pengumuman harga maksimum untuk minyak masak, belum sampai 8 Ogos ramai sudah turunkan harga lebih rendah daripada RM34.70.

“Semalam saya di Melaka, ayam dijual pada harga RM7.99 sekilogram biarpun harga siling RM9.40. Maknanya kita boleh buat (turunkan harga) tapi perlukan kerjasama semua pihak,” katanya.

Kerajaan sebelum ini memutuskan bahawa harga minyak masak sawit tulen tidak bersubsidi dalam botol lima kilogram ditetapkan pada RM34.70 yang berkuat kuasa esok dan harga minyak masak akan ditetapkan setiap bulan menerusi pengumuman oleh Lembaga Minyak Sawit Malaysia (MPOB).

Mengenai MAHA2022, Annuar berkata tumpuan beliau adalah terhadap aspek teknologi dan aplikasi digital dalam bidang pertanian yang memainkan peranan penting sebagai langkah menjamin sekuriti makanan bagi tempoh jangka panjang.

Katanya kerajaan akan terus menggalakkan petani agar mengaplikasi elemen teknologi dalam bidang pertanian memandangkan digitalisasi semakin dijadikan keutamaan dalam semua aspek.–AlHijrah Online


8,000 SERTAI PERARAKAN MAULIDUR RASUL DI AXIATA ARENA, BUKIT JALIL SABTU INI

KUALA LUMPUR: Lebih 8,000 peserta dari 100 agensi kerajaan, swasta, pertubuhan dan badan bukan kerajaan (NGO) akan menyertai perarakan kontinjen sempena Majlis Sambutan Maulidur Rasul SAW Peringkat Kebangsaan Tahun 1441H/2019M pada Sabtu ini di Axiata Arena, Bukit Jalil.

Ketua Pengarah Jabatan Kemajuan Islam Malaysia (JAKIM), Datuk Mohamad Nordin Ibrahim berkata, perarakan kontinjen bermula 7.45 pagi itu akan diketuai Menteri di Jabatan Perdana Menteri, Datuk Seri Dr Mujahid Yusof Rawa.

Bertemakan “Negara
Rahmah Ummah Sejahtera”, Mohamad Nordin berkata, majlis sambutan itu akan
disempurnakan Yang di-Pertuan Agong Al-Sultan Abdullah Ri’ayatuddin Al-Mustafa
Billah Shah dan Raja Permaisuri Agong Tunku Hajah Azizah Aminah Maimunah
Iskandariah.

Turut dijadualkan
hadir Perdana Menteri, Tun Dr Mahathir Mohamad, Timbalan Perdana Menteri, Datuk
Seri Dr Wan Azizah Wan Ismail, menteri-menteri kabinet, kenamaan dan dif
jemputan serta duta-duta luar negara.

“Tema Sambutan Maulidur Rasul SAW Peringkat Kebangsaan pada tahun ini ialah “Negara Rahmah Ummah Sejahtera”. Islam merupakan agama rahmah yang mengajak manusia untuk saling hormat menghormati, berkasih sayang, bertoleransi, saling memaafkan dan bersifat belas kasihan. Kasih sayang yang dianjurkan oleh Islam dapat dilihat melalui konsep rahmah yang ditekankan dalam al-Quran.

“Konsep Rahmatan Lil ‘Alamin yang dibawa oleh Baginda SAW ini merangkumi segenap aspek kehidupan termasuk sikap adil, berkasih sayang, bertolak ansur, bersangka baik, berlemah lembut, perdamaian dan harmoni,” katanya dalam kenyataan di sini hari ini.

Mohamad
Nordin berkata dalam membina dan menyuburkan suasana kehidupan harmoni,
pembangunan kerangka konsep “Rahmatan Lil ‘Alamin” di Malaysia
seharusnya mengambil kira asas-asas konsep tersebut seperti termaktub di dalam
al-Quran dan Hadith.

“Menjadi tanggungjawab setiap Muslim untuk berusaha membawa agama Islam ini agar dapat difahami dengan baik oleh golongan bukan Muslim sehingga mereka berminat untuk mendalami Islam,” katanya.

Menjelaskan lanjut,
Mohamad Nordin berharap Malaysia dapat menjadi model negara
Islam terbaik dan mencipta kegemilangan dalam kalangan negara-negara Islam dan
negara bukan Islam sedunia dengan penghayatan konsep rahmah oleh setiap
individu Muslim.

“Dengan sifat rahmah persengketaan dapat dileraikan dan kekusutan dapat dirungkaikan serta masyarakat dapat mencapai keharmonian dan kesejahteraan. Sifat rahmah adalah bukti ketingggian akhlak dan keperibadian unggul sesebuah masyarakat,” katanya.

Majlis Sambutan Maulidur Rasul SAW Peringkat
Kebangsaan dimulai dengan sembah ucapan aluan Mujahid selaku Pengerusi Jawatankuasa Induk Majlis Sambutan Maulidur
Rasul SAW Peringkat Kebangsaan.

Kemuncak sambutan itu adalah penyampaian anugerah kepada seorang penerima Anugerah Perdana Maulidur Rasul Peringkat Kebangsaan Tahun 1441H/2019M yang akan menerima wang tunai RM50,000 berserta hadiah trofi dan sijil penghargaan.


Graduan Gaza usahakan tanaman salad tanpa tanah

GAZA — Azzam Abu Daqqa dan adiknya Safia merupakan graduan kejuruteraan dari Gaza, di tengah kadar pengangguran yang mencecah 52%.

Oleh kerana peluang pekerjaaan yang terlalu terhad, pasangan adik-beradik itu memutuskan untuk menggunakan ilmu dan kemahiran mereka dengan membina sebuah rumah hijau bagi mengusahakan tanaman salad dengan kaedah pertanian hidroponik.

Dengan kaedah tersebut, pokok dapat tumbuh hasil nutrien mineral dalam air tanpa memerlukan tanah. Mereka dapat mengurangkan kebergantungan ke atas baja dan bahan kimia. Ia juga tidak memerlukan kawasan yang luas.

Hasil tanaman mereka berjaya membekalkan sayuran untuk pasaran tempatan Gaza. – HALUAN PALESTIN


SOLAT JUMAAT, SOLAT BERJEMAAH BERSYARAT DIBENARKAN DI ZON HIJAU DI WILAYAH PERSEKUTUAN BERMULA ESOK

KUALA LUMPUR: Solat berjemaah, termasuk solat Jumaat, di masjid dan surau terpilih di kawasan zon hijau di Wilayah Persekutuan dibenarkan bermula esok dengan pematuhan bersyarat bagi mengekang penularan COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata antara ketetapan diputuskan bilangan jemaah bagi solat Jumaat dan lain-lain solat berjemaah tidak melebihi 30 orang dan kawalan pihak berkuasa bagi memastikan pematuhan prosedur operasi standard (SOP) Majlis Keselamatan Negara (MKN) dan Kementerian Kesihatan Malaysia (KKM) dipatuhi.

Beliau berkata keputusan itu selaras dengan perkenan Yang di-Pertuan Agong Al-Sultan Abdullah Ri’ayatuddin Al- Mustafa Billah Shah ke atas cadangan SOP Pelaksanaan Solat Jumaat dan Solat Berjemaah Bersyarat yang diputuskan Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) yang bersidang pada 8 Mei lalu.

“Alhamdulillah, Seri Paduka Baginda telah menzahirkan titah perkenan bagi cadangan tersebut. Bagi Wilayah Persekutuan, Mesyuarat Khas Jawatankuasa Perundingan Hukum Syarak Wilayah Persekutuan pada 14 Mei 2020 iaitu hari ini bersamaan 21 Ramadhan 1441H telah memutuskan Mesyuarat bersetuju menerima titah Kebawah Duli Yang Maha Mulia Seri Paduka Baginda Yang di-Pertuan Agong supaya semua masjid, Surau Jumaat dan surau- surau terpilih boleh mendirikan solat Jumaat, solat berjemaah setiap waktu termasuk solat sunat tarawih dan solat sunat Hari Raya Aidilfitri.

“Lain-lain solat secara berjemaah di masjid, Surau Jumaat dan surau-surau terpilih dalam tempoh PKPB boleh dilaksanakan secara berperingkat bermula selepas solat Jumaat pada 15 Mei 2020M berdasarkan cadangan Mesyuarat Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia kali ke-5,” kata Zulkifli dalam Sidang Media Khas yang disiarkan stesen televisyen tempatan hari ini.

Kerajaan tidak membenarkan sebarang aktiviti keagamaan diadakan di masjid dan surau selaras dengan Perintah Kawalan Pergerakan (PKP) yang dikuatkuasakan sejak 18 Mac lalu bagi membendung penularan COVID-19 sebelum PKP Bersyarat (PKPB) dilaksanakan bermula 4 Mei hingga 9 Jun ekoran penurunan kes jangkitan secara signifikan.

Zulkifli berkata Mesyuarat Khas Jawatankuasa Perundingan Hukum Syarak Wilayah Persekutuan hari ini juga memutuskan bilangan jemaah bagi solat Jumaat dan lain-lain solat berjemaah adalah tidak kurang dari tiga orang, tidak termasuk imam dan tidak lebih dari 30 orang.

Katanya, keputusan itu juga selaras dengan keputusan MKN dan pertemuan beliau selaku menteri bertanggungjawab dalam hal ehwal agama dengan Perdana Menteri, Tan Sri Muhyiddin Yassin pada 12 Mei lalu.

“Pihak masjid, Surau Jumaat dan surau-surau terpilih di zon hijau perlu memastikan adanya kawalan daripada pihak berkuasa seperti polis dan pihak berkuasa agama negeri untuk mengawal keadaan. Saya telah berhubung dengan Ketua Polis Negara berhubung hal ini beliau bersetuju untuk memberi kerjasama penuh.

“AJK masjid, Surau Jumaat dan surau-surau terpilih (zon hijau) perlu memastikan SOP MKN dan KKM dipatuhi sepenuhnya,” katanya menjelaskan Jabatan Agama Islam Wilayah Persekutuan (JAWI) akan mengeluarkan garis panduan terperinci berhubung perkara itu.

Mengenai pelaksanaan solat Jumaat dan solat berjemaah di negeri lain, Zulkifli berkata perkata itu terletak di bawah bidang kuasa Jabatan Agama Islam Negeri yang akan memutuskannya kelak.

“Berhubungan dengan bilangan jemaah, ia adalah tertakluk kepada keputusan pihak berkuasa agama negeri masing-masing setelah mendapat nasihat daripada Kementerian Kesihatan Malaysia dan Majlis Keselamatan Negara,” katanya.

Mengulas lanjut, Zulkifli juga mengingatkan umat Islam di Wilayah Persekutuan dan negeri-negeri yang telah memperoleh kebenaran pelaksanaan Solat Jumaat, solat berjemaah dan solat sunat Hari Raya Aidilfitri untuk menjaga penjarakan sosial di dalam dan luar masjid.

“Jarak antara ahli jemaah adalah sejauh satu meter antara satu sama lain dan jemaah wajib memakai pelitup muka; cara masuk dan keluar masjid mesti mengikut giliran dengan beratur serta menjaga penjarakan yang terkawal; jemaah yang mengidap penyakit kronik, warga emas yang berumur 70 tahun ke atas dan kanak-kanak di bawah umur 15 tahun tidak dibenarkan hadir berjemaah di masjid.

“Semua ahli Jemaah yang hadir hendaklah mengambil wuduk di rumah dan membawa sejadah masing-masing sebelum hadir ke masjid; jemaah dipastikan terus bersurai dalam keadaan tenang dan tiada perkumpulan dibenarkan selesai solat Jumaat samada di dalam atau di luar masjid,” katanya.

Zulkifli menegaskan pihak berkuasa agama negeri-negeri mengambil serius beberapa garis panduan khusus, termasuk mengadakan kaunter di pintu masuk yang dihadkan bilangannya bagi memeriksa suhu badan, sanitasi tangan serta rekod kehadiran jemaah selain melakukan sanitasi ruang solat dan kawasan sekitarnya termasuk tandas dan ruang wudhu sebelum dan selepas solat.

“Penggunaan tandas perlu dihadkan mengikut jumlah bilik tandas yang ada pada satu-satu masa. Ahli jemaah wajib membawa kad pengenalan diri. Jika gagal, ahli jemaah harus diarah pulang; kehadiran direkodkan di dalam buku kehadiran dan pintu masjid dibuka hanya sejam sebelum azan dan ditutup sejurus selepas selesai doa dibacakan,” katanya.

Menekankan supaya semua pihak terus berhati-hati, Zulkifli menyeru umat Islam sama-sama berdoa supaya wabak COVID-19 berjaya diperangi dan semua pihak akan kembali beribadah seperti biasa dalam norma baharu. – AlHijrah Online/ Syed Azwan Syed Ali


JAKIM TUBUH PASUKAN KHAS PENGURUSAN JENAZAH COVID-19

KUALA LUMPUR: Seramai 18 petugas Pasukan Khas Pengurusan Jenazah COVID-19 Jabatan Kemajuan Islam Malaysia (JAKIM) kini dalam keadaan bersiapsiaga bagi menguruskan jenazah meninggal dunia akibat wabak penyakit itu.

Timbalan Ketua Pengarah (Dasar) JAKIM, Hakimah Mohd Yusoff berkata pasukan terbabit, termasuk lima petugas wanita, meliputi pegawai dari JAKIM, masjid-masjid utama di bawah agensi agama itu dan Jabatan Agama Islam Wilayah Persekutuan (JAWI).

“Berikutan wabak COVID-19 yang melanda negara dan peningkatan jumlah kematian yang dilaporkan, JAKIM telah mempersiapkan pasukan khas pengurusan jenazah sebagai langkah siap siaga.

“Pasukan ditubuhkan sejak wabak ini melanda negara telah diberi taklimat dan penerangan mengenai kaedah pengurusan jenazah secara khas berpandukan pandangan hukum yang diputuskan Muzakarah Khas Majlis Kebangsaan Bagi Hal Ehwal Ugama Islam Malaysia (MKI) pada 15 Mac 2020.

“Muzakarah itu bersetuju supaya pengurusan jenazah mangsa COVID-19 menggunapakai keputusan Muzakarah Jawatankuasa Fatwa MKI Kali ke-107 bertarikh 10 hingga 11 Februari 2015 mengenai Hukum Pengurusan Jenazah Orang Islam yang disyaki atau disahkan dijangkiti Virus Ebola di Malaysia,” katanya dalam kenyataan di Facebook JAKIM hari ini.

Hakimah berkata pandangan itu mendapat perkenan Yang Dipertuan Agong, Al-Sultan Abdullah Ri’ayatuddin Al-Mustafa Billah Shah. – AlHijrah Online/ Syed Azwan Syed Ali


BIDEN MENANG PILIHAN RAYA AS, TRUMP TIDAK MAHU TERIMA KEKALAHAN

KUALA LUMPUR: Media antarabangsa melaporkan calon Demokrat, Joe Biden memenangi pilihan raya presiden Amerika Syarikat selepas memperoleh lebih 270 undi elektoral.

Setakat berita ini ditulis, data Associated Press (AP) menunjukkan Biden meraih 290 undi elektoral manakala Trump hanya mampu meraih 214 undi elektoral.

Biden dalam kenyataannya selepas dilapor menang pilihan raya tersebut berkata “Amerika, saya berbesar hati anda telah memilih saya untuk memimpin negara kita yang hebat. Saya akan jadi presiden untuk semua rakyat Amerika tidak kira anda undi saya atau tidak.”

Pun begitu, Trump kekal menafikan kemenangan Biden dan memaklumkan pilihan raya tersebut belum tamat.

“Kita semua tahu mengapa Joe Biden tergesa-gesa untuk dakwa dirinya sebagai pemenang, dan mengapa sekutu medianya berusaha keras membantunya: mereka tidak mahu kebenaran itu didedahkan.

“Faktanya mudah pilihan raya ini masih belum selesai. Joe Biden belum diperakui sebagai pemenang di mana-mana negeri, apatah lagi di negeri-negeri itu pengiraan undian masih berjalan, atau di negeri kempen kami mempunyai tuntutan mahkamah yang sah yang akan menentukan pemenang sebenar,” kata Trump dalam kenyataan.

Dalam pada itu proses pengiraan jutaan lagi undi masih berjalan.

Bagaimanapun kesemua undian tersebut dilapor masih tidak cukup untuk Trump menambah undi elektoral dan menidakkan kemenangan Biden. — AlHijrah Online


DUA LELAKI DITEMUKAN LEMAS DI SUNGAI KLANG

KUALA LUMPUR: Dua lelaki warga Pakistan ditemukan lemas di Sungai Klang berhampiran sebuah sekolah menengah di Jalan Tun Sambanthan di sini, pada Khamis.

Jurucakap Pusat Gerakan Operasi Jabatan Bomba dan Penyelamat Kuala Lumpur berkata pihaknya menerima panggilan kecemasan berhubung kejadian itu pada pukul 12.09 tengah hari Khamis dan seramai 18 anggota dari Balai Bomba dan Penyelamat (BBP) Jalan Hang Tuah digerakkan ke lokasi kejadian.

“Pasukan bomba yang tiba di lokasi telah dimaklumkan pihak polis terdapat dua lelaki warga Pakistan lemas di sungai berkenaan.

“Operasi pencarian dilakukan oleh pasukan bomba bersama Unit Pasukan Penyelamat di Air (PPDA) Kuala Lumpur di sekitar kawasan terakhir mangsa dilaporkan hilang menggunakan empat kayak dan dua peralatan menyelam,” katanya ketika dihubungi Bernama.

Sementara itu, jabatan bomba dalam kenyataan petang tadi menyebut mayat pertama ditemukan pada 4.07 petang berhampiran Masjid Jamek Petaling pada jarak enam kilometer (km) dari lokasi mangsa dilaporkan terjatuh.

“Mangsa kedua pula dijumpai pada 4.10 petang di aliran sungai Lorong 4, Kampung Tengah iaitu 12 km dari lokasi dilaporkan hilang dengan bantuan pasukan bomba dari BBP Puchong,” menurut kenyataan itu.

Kedua-dua mayat mangsa diserahkan kepada pihak polis untuk tindakan lanjut dan operasi yang turut disertai Unit PPDA Dewan Bandaraya Kuala Lumpur itu tamat pada 5.32 petang. – AlHijrah Online


IBU KANAK-KANAK MAUT DIDERA TERDUDUK, NANGIS LIHAT JENAZAH

JOHOR BAHRU: Ibu kepada kanak-kanak lelaki empat tahun yang meninggal dunia kerana dipercayai didera, dilihat terduduk dan menangis ketika melihat jenazah anaknya itu buat kali terakhir.

Wanita itu yang sedang menjalani hukuman di Penjara Simpang Renggam, Kluang akibat kesalahan dadah, tiba di Jabatan Perubatan Forensik Hospital Sultan Ismail (HSI) di sini pada 2.15 petang tadi dengan diiringi dua pegawai penjara.

Dia yang memakai baju tahanan berwarna ungu diberi peluang melihat jenazah anaknya itu kira-kira lima minit dan dilihat menangis sebaik keluar dari bilik forensik itu sebelum menuju ke van Jabatan Penjara Malaysia.

Bapa kanak-kanak itu juga sedang menjalani tempoh tahanan di Penjara Sungai Udang, Melaka atas kesalahan dadah.

Mangsa yang merupakan anak bongsu daripada 11 beradik, meninggal dunia selepas empat hari dimasukkan ke Unit Rawatan Rapi (ICU) HSI, selepas dilaporkan pengsan di rumah rakan kakak kandungnya di Senggarang, Batu Pahat, sebelum meninggal dunia pada 26 Dis.

Sementara itu, datuk saudara mangsa Ruslan Ahmad, 47, yang pernah menjaga kanak-kanak itu sebelum ini terkilan dengan kejadian yang menimpa dan berharap agar individu yang didapati bersalah dikenakan hukuman setimpal.

Ruslan yang ditemui pemberita di Jabatan Perubatan Forensik HSI berkata mangsa pernah mendapat jagaan Jabatan Kebajikan Masyarakat (JKM) selama tiga tahun sebelum diserahkan kepadanya untuk dijaga selama sebulan.

“Sebelum ini ibunya pernah masuk penjara dan apabila keluar dia memohon agar arwah diberikan semula kepadanya untuk dijaga. Saya beri peluang kepada ibunya tetapi apabila ditangkap semula dan dimasukkan ke penjara sekali lagi, arwah dijaga pula oleh kakaknya,” katanya.

Ruslan yang merupakan bapa saudara kepada bapa mangsa berharap agar dapat terus ‘menyimpan’ kanak-kanak itu dalam jagaannya jika tahu kejadian seumpama itu akan berlaku terhadap cucu saudaranya.

Terdahulu, van jenazah yang membawa kanak-kanak itu keluar dari pekarangan Jabatan Perubatan Forensik HSI dengan diringi kenderaan polis pada 2.48 petang dan jenazah akan dikebumikan di Tanah Perkuburan Kampung Sungai Gatom, Labis hari ini.

Hasil pemeriksaan awal polis mendapati terdapat kesan kecederaan teruk hampir di seluruh badan kanak-kanak itu seperti kesan pukulan dan cucuh akibat benda panas.

Setakat ini, seramai lima individu berusia 15 hingga 37 tahun ditahan bagi membantu siasatan, termasuk kakak mangsa berusia 19 tahun, suaminya berumur 37 tahun serta rakannya itu. –AlHijrah Online


COVID-19: ZON MERAH TURUN KEPADA 12, ZON HIJAU MENINGKAT KEPADA 77 DAERAH

KUALA LUMPUR: Jumlah daerah Zon Merah COVID-19 terus menunjukkan perkembangan positif apabila berkurangan kepada 12 daerah yang mencatatkan kes aktif kurang 40 kes, setakat 12 tengah hari semalam.

Berdasarkan infografik Pusat Kesiapsiagaan dan Tindak Cepat Krisis Kebangsaan CPRC Kementerian Kesihatan (KKM) yang dikongsi melalui media sosial rasmi KKM hari ini turut memaklumkan bahawa Zon Hijau meningkat kepada 77 daerah, berbanding 68 daerah semalam.

Jumlah keseluruhan Zon Merah itu membabitkan Wilayah Persekutuan Kuala Lumpur dengan tiga daerah, Selangor, Sarawak dan Johor masing-masing dua daerah manakala Melaka, Negeri Sembilan dan Pahang masing-masing satu daerah.

Di Kuala Lumpur, Zon Merah dengan jumlah kes aktif melebihi 40 ialah Kepong (88), Lembah Pantai (289) dan Titiwangsa (60); manakala di Selangor, Petaling (44) dan Hulu Langat (72).

Melaka Tengah di Melaka (49); Seremban di Negeri Sembilan (75); Johor Bahru (47) dan Kluang (84) di Johor; Kuantan di Pahang (44); sementara Kuching (164) dan Kota Samarahan (66) di Sarawak.

Zon Merah mewakili jumlah positif COVID-19 melebihi 41 kes, Zon Jingga (20-40 kes), Zon Kuning (1-19 kes) dan Zon Hijau tiada kes.

Negeri Selangor masih mencatat bilangan kes positif COVID-19 paling tinggi iaitu 1,398 kes. — BERNAMA


20 JEMAAH UMRAH TERBUNUH DALAM KEMALANGAN BAS MENUJU MAKKAH

RIYADH: Sekurang-kurangnya 20 jemaah umrah terbunuh manakala puluhan lagi cedera selepas bas yang mereka naiki menuju Makkah terlibat kemalangan di Asir, Arab Saudi.

Berdasarkan laporan media, dalam kejadian pada Isnin bas tersebut merempuh sebuah jambatan sebelum terbalik dan terbakar.

Punca kemalangan dipercayai akibat bas mengalami masalah namun tidak dilaporkan secara spesifik, manakala akhbar swasta Okas berkata kemalangan ada kaitan dengan masalah brek.

Mangsa terlibat mempunyai kewarganegaraan berbeza dan setakat ini belum diperincikan.

Insiden berlaku pada minggu pertama Ramadan di tengah kesibukan umat Islam melakukan ibadah umrah dan hanya beberapa bulan sebelum jutaan umat Islam menunaikan haji.

Mangsa yang maut dan cedera telah dipindahkan ke hospital berdekatan. – AlHijrah Online


BAPA DIDAKWA ROGOL DUA ANAK KANDUNG

MUAR: Seorang pekerja pembersihan mengaku bersalah di Mahkamah Sesyen di sini hari ini atas 19 pertuduhan merogol dan 11 pertuduhan amang seksual terhadap dua anak kandungnya sejak enam tahun lepas.

Mengikut pertuduhan pertama hingga ke-19, tertuduh yang berusia 53 tahun itu didakwa merogol dua anak perempuannya yang kini berusia 15 dan 12, di dua buah rumah di Bakri dan Jalan Jeram Tepi, Muar di sini, sejak 2018 dan kali terakhir pada 9 Julai lepas.

Tertuduh didakwa melakukan perbuatan keji itu semasa kedua-dua anaknya berusia 11 tahun.

Pertuduhan dilakukan mengikut Seksyen Seksyen 376 (3) Kanun Keseksaan yang memperuntukkan penjara sehingga 30 tahun dan 10 sebatan, jika sabit kesalahan.

Bagi pertuduhan ke-21 hingga ke-30 pula, tertuduh didakwa melakukan amang seksual terhadap kedua-dua mangsa di lokasi dan masa yang sama dan bagi pertuduhan itu, dia didakwa mengikut Seksyen 14 (a) Akta Kesalahan Kanak-Kanak 2017 dan dibacakan bersama Seksyen 16(1) akta yang sama.

Jika sabit kesalahan, tertuduh boleh dikenakan hukuman penjara sehingga 20 tahun dan sebatan.

Timbalan Pendakwa Raya, Danial Munir tidak menawarkan sebarang jaminan dan memohon mahkamah menetapkan satu tarikh lain bagi penyediaan fakta kes serta tarikh jatuh hukum.

Hakim Abu Bakar Manat kemudiannya menetapkan 8 Ogos depan sebagai tarikh menjatuhkan hukuman.

Sementara itu di mahkamah yang sama, seorang warga emas berumur 77 tahun dan anaknya, 21 tahun yang bekerja sebagai penghantar barang, mengaku tidak bersalah atas pertuduhan merogol seorang remaja pada 2017.

Mengikut pertuduhan, anak warga emas berkenaan yang ketika itu berusia 16 tahun terlebih dahulu merogol remaja perempuan berkenaan yang ketika itu berusia 15 tahun, di dalam sebuah kereta, di Jalan Kinabalu, Kluang, pada pukul 5.15 petang, 25 Mei 2017.

Selepas itu warga emas berkenaan mengambil giliran melakukan perbuatan terkutuk terhadap mangsa sama, di kawasan lapang di Kampung Abdul Rahman Yasin, Kluang pada pukul 6 petang, dan hari yang sama.

Kedua-dua beranak itu didakwa mengikut Seksyen 376 (3) Kanun Keseksaan yang boleh dikenakan hukuman penjara sehingga 30 tahun dan 10 sebatan jika sabit kesalahan.

Kes dikendalikan Timbalan Pendakwa Raya, Danial Munir manakala kedua-dua tertuduh tidak diwakili peguam.

Mahkamah kemudiannya mengenakan jaminan sebanyak RM12,000 terhadap tertuduh berusia 21 tahun dan RM15,000 kepada warga emas itu yang hadir ke mahkamah berkerusi roda, namun kedua-dua tertuduh gagal membayar jaminan.

Hakim menetapkan 9 Ogos ini sebagai tarikh sebutan kes dan serahan dokumen. –AlHijrah Online


PESAWAT KARGO TERPUTUS DUA KETIKA MENDARAT

COSTA RICA: Sebuah pesawat kargo terputus dua ketika membuat pendaratan cemas di Lapangan Terbang Antarabangsa Juan Santamaria di Costa Rica.

Pendaratan cemas itu dilapor terpaksa dilakukan berikutan pesawat berkenaan berdepan isu kegagalan fungsi sistem hidraulik.

Berdasarkan video yang berjaya dirakam, pesawat berkenaan tergelincir ketika melakukan pendaratan kecemasan hingga menyebabkan badan pesawat itu terputus dua.

Menurut pihak berkuasa tempatan, semua kru pesawat bagaimanapun berada dalam keadaan baik.

Sebelum kejadian, pesawat malang itu berlepas dari Lapangan Terbang Antarabangsa Juan Santamaria, di luar San Jose namun terpaksa berpatah balik selepas 25 minit berikutan kegagalan fungsi sistem hidraulik.—AlHijrah Online


TIADA KENAIKAN TARIF AIR DI SELANGOR – AMIRUDIN

SHAH ALAM: Kerajaan negeri Selangor tidak membuat sebarang keputusan untuk meningkatkan tarif air di negeri itu.

Menterinya, Datuk Amirudin Shari, tarif air merupakan perkara dasar yang memerlukan keputusan dan kelulusan pentadbiran negeri.

“Fokus utama pentadbiran ini adalah untuk menyokong usaha kelangsungan ekonomi rakyat dan bukannya membebankan rakyat.

“Kerajaan Selangor komited untuk memastikan sistem perkhidmatan air buat lebih 8.4 juta penduduk di Selangor, Wilayah Persekutuan (WP) Kuala Lumpur dan Putrajaya terus diperkukuhkan,” katanya dalam satu kenyataan hari ini.

Amirudin berkata demikian selepas merujuk beberapa laporan berita yang mengatakan tarif air di Lembah Klang akan meningkat pada tahun ini.—AlHijrah Online


KEPUTUSAN DBKL LARANG JUALAN ARAK ADALAH MUKTAMAD – ANNUAR MUSA

KUALA LUMPUR: Keputusan Dewan Bandaraya Kuala Lumpur (DBKL) untuk melarang semua kedai runcit, kedai serbaneka dan kedai ubat tradisional Cina menjual arak adalah muktamad.

Perkara itu ditegaskan Menteri Wilayah Persekutuan Tan Sri Annuar Musa melalui ciapan di akaun Twitter rasminya,

“Keputusan DBKL tidak membenarkan kedai runcit menjual arak mulai Oktober 2021 adalah muktamad,” katanya.

Baru-baru ini DBKL memuktamadkan Garis Panduan dan Syarat Permohonan Lesen Minuman Keras.

Garis panduan terbaharu itu menetapkan kedai runcit, serbaneka dan kedai ubat tradisional Cina sekitar Kuala Lumpur tidak dibenarkan menjual minuman alkohol bermula 1 Oktober tahun hadapan.

Bagaimanapun penjualan alkohol bagi tujuan ubatan tradisional masih dibenarkan.

Selain itu, pemohon atau pemegang lesen hanya dibenarkan kepada orang bukan beragama Islam.

Antara syarat lain ialah premis perniagaan menjual minuman keras yang memabukkan tidak dibenarkan beroperasi berhadapan dengan balai polis, rumah ibadah, sekolah dan hospital.


KERAJAAN PANDANG SERIUS ISU UMAT ISLAM, TERMASUK ISU MUHAMMAD SAJJAD: MUJAHID

KUALA LUMPUR: Kerajaan sentiasa memandang serius sebarang isu melibatkan umat Islam di negara ini, termasuk insiden kontroversi membabitkan ahli perniagaan kosmetik, Muhammad Sajjad Kamaruz Zaman di kota suci Makkah.

Pejabat Menteri di Jabatan Perdana Menteri, Datuk Seri Dr Mujahid Yusof Rawa dalam kenyataan Isnin lalu berkata, laporan portal berita Malaysia Gazette bertarikh 10 Februari 2020 bertajuk “Kes Sajat hanya isu kecil, kata Mujahid” tidak menggambarkan maksud sebenar yang ingin disampaikan menteri berkenaan.

“Pejabat ini ingin menegaskan, tajuk dan laporan berita berkenaan tidak menggambarkan maksud yang ingin disampaikan oleh YB Menteri Datuk Seri Dr Mujahid Yusof Rawa.

“Sebagai makluman pada 9 Februari 2020 semasa Majlis Rumah Terbuka Tahun Baharu Cina anjuran JAKIM dan Persatuan Cina Muslim Malaysia (MACMA) di Quill City Mall, Kuala Lumpur, YB Menteri telah pun mengulas tentang isu Muhammad Sajjad Kamaruz Zaman. (merujuk laporan BH bertajuk JAKIM cari kaedah terbaik selesai isu)

“Pada pagi ini (10 Februari 2020), YB Menteri sekali lagi diajukan soalan sama selepas sesi sidang media bersama Setiausaha Agung Komanwel, Patricia Scotland di Insitut Antarabangsa Pemikiran dan Tamadun Islam (ISTAC).

“Memandangkan pemberita bertanya tentang isu Muhammad Sajjad selepas sesi forum bersama Setiausaha Agung Komanwel, YB Menteri beranggapan agenda yang ingin dibawa di dalam forum berkenaan lebih besar berbanding isu diajukan ketika itu,” kata kenyataan Pejabat Menteri di Jabatan Perdana Menteri itu.

Kenyataan itu menegaskan jawapan “isu kecil” oleh YB Menteri tidak menggambarkan bahawa kerajaan memandang remeh tindakan yang dilakukan ahli perniagaan berkenaan di kota suci Makkah.

“YB Menteri dan kementerian ini sentiasa memandang serius terhadap sebarang isu yang melibatkan umat Islam di negara ini.

“Bagi isu melibatkan Muhammad Sajjad, sebarang tindakan yang hendak diambil perlu memenuhi tiga aspek iaitu ia perlu mengurangkan kerisauan orang ramai, kandungan yang dimuatnaik di media sosial perlu diteliti dan perlu memastikan dia menghormati landasan dan syariat Islam di negara ini.

“Sebarang tindakan yang akan diambil perlu memenuhi aspek ini supaya pengajaran dapat diberikan sewajarnya,” katanya. – AlHijrah Online


DUA TALI BARUT ISRAEL DIHUKUM MATI OLEH HAMAS

GAZA: Lima rakyat Palestin dijatuhi hukuman mati oleh Pergerakan Hamas atas beberapa kesalahan termasuk menjadi ‘tali barut’ Israel.

“Pada pagi Ahad, hukuman mati dijalankan terhadap dua orang yang dikutuk kerana bekerjasama dengan Israel dan tiga lagi yang terbabit dalam kes jenayah,” kata Hamas dalam satu kenyataan.

Dalam pada itu, Kementerian Dalam Negeri Hamas hanya mendedahkan huruf pangkal dan tahun kelahiran lima rakyat Palestin yang dihukum mati tanpa memberikan nama penuh mereka.

Kedua-dua ‘tali barut’ Israel itu masing-masing dilahirkan pada 1978 dan 1968, sementara pesalah yang direkodkan paling berusia dalam kalangan mereka adalah penduduk Khan Yunis di Selatan Semenanjung Gaza.

Hamas dalam kenyataan menjelaskan tertuduh pertama didapati bersalah kerana memberikan maklumat kepada Israel pada 1991 berkenaan individu yang menentang rejim Zionis dan lokasi pelancaran roket.

Tertuduh kedua pula didapati membekalkan maklumat perisikan kepada Israel pada 2001, dengan menjadikan individu sebagai sasaran dan telah mati syahid di tangan Zionis Israel.—AlHijrah Online


PENCEMARAN BAU SUNGAI: EMPAT BERADIK PEMILIK KILANG DITAHAN

KUALA LUMPUR: Empat lelaki pemilik kilang yang disyaki terbabit dalam kejadian pencemaran bau di kawasan perindustrian Sungai Gong, Rawang ditahan polis.

Lapor Bernama, Ketua Polis Selangor Datuk Noor Azam Jamaludin berkata kesemua suspek berumur lingkungan 50 hingga 60 tahun ditahan dalam operasi bermula kira-kira 11 malam sehingga 12.30 tengah malam tadi.

“Tangkapan dibuat di kediaman mereka dan ada yang ditahan selepas tampil di Balai Polis Daerah Gombak.

“Kita akan buat permohonan reman pagi ini di Mahkamah Selayang untuk siasatan lanjut,” katanya.

Tambah beliau siasatan awal mendapati kilang berkenaan diusahakan oleh empat suspek yang juga adik-beradik selepas bapa mereka meninggal dunia.

Menurut Noor Azam, kes disiasat mengikut Seksyen 430 Kanun Keseksaan.

Menteri Besar Selangor, Datuk Seri Amirudin Shari semalam memaklumkan sebuah kilang yang disyaki menjadi punca pencemaran bau sehingga menyebabkan empat Loji Rawatan Air (LRA) di Sungai Selangor dihenti tugas sejak Khamis lepas, telah disita dan dikompaun serta-merta selain akan dikenakan tindakan lebih tegas.

Jelasnya, kilang berkenaan disyaki melepaskan bahan pelarut ke dalam Sungai Gong yang mengalir ke Sungai Sembah iaitu antara sungai utama bagi Sungai Selangor.

Akibat daripada aktiviti tidak bertanggungjawab itu, sebanyak 1,292 kawasan di tujuh wilayah di sekitar Lembah Klang membabitkan hampir 1.2 juta akaun pengguna mengalami gangguan bekalan air tidak berjadual bermula Khamis selepas empat LRA dihenti tugas ekoran insiden pencemaran bau berkenaan. — AlHijrah Online


MASALAH KEKURANGAN GURU DISELESAIKAN SEBELUM MAC – FADHLINA

NIBONG TEBAL: Kementerian Pendidikan (KPM) akan menyelesaikan masalah kekurangan guru di semua negeri sebelum sesi persekolahan baharu bermula pada Mac depan, kata Menterinya Fadhlina Sidek.

Beliau berkata sebelum ini pihaknya mengumumkan akan mengisi 50 peratus daripada anggaran jumlah 3,000 kekurangan guru di Sarawak menjelang Mac sebagai langkah awal menyelesaikan isu berkenaan di negeri itu.

“Di negeri lain juga terdapat isu kekurangan guru cuma ia tidak berada pada tahap kritikal berbanding Sarawak, sebab itu pihak kementerian menangani masalah di sana dahulu.

“Kita juga akan meneliti dan melihat perkara ini terutama dari segi persediaan guru sebelum sekolah buka pada Mac depan. Kita akan atasi mana-mana negeri yang ada masalah kekurangan guru,” katanya kepada wartawan selepas menghadiri Majlis Rumah Terbuka Tahun Baharu Cina Parlimen Nibong Tebal di sini hari ini.

Mengulas mengenai kenyataan beliau agar tiada sekatan dikenakan kepada guru dalam menyuarakan kebimbangan berhubung sesuatu isu menerusi media sosial, Fadhlina berpandangan selagi ia bersifat konstruktif pihak kementerian tiada masalah untuk menerimanya.

Katanya KPM sentiasa mempunyai ruang dalam meraikan kritikan membina terutama daripada guru, namun ia perlu dilakukan menerusi saluran yang betul.

“Kita di KPM meraikan apa saja kritikan kerana kita sedia mendengar dan mahukan input itu, apatah lagi daripada guru-guru kita,” katanya.

Jumaat lalu, Fadhlina dilaporkan berkata mahu budaya memberikan amaran terhadap guru yang mengkritik di media sosial dihentikan segera, sebagai respons kepada guru pendidikan khas Sekolah Menengah Kebangsaan (SMK) Jalan Reko, Hasmadi Hamdan yang diberikan amaran oleh pegawai kerana mengkritik di media sosial.–AlHijrah Online


KERAJAAN TEKAD BANTU KELUARGA ‘MOWGLI MALAYSIA’

IHSAN BERNAMA

KUALA TERENGGANU: Keluarga Muhammad Syukur Khamis yang kematian 50 ekor kerbau peliharaan akan dibantu kerajaan mengikut kesesuaian dan keperluan semasa.

Lapor Bernama, Timbalan Menteri Sains, Teknologi dan Inovasi, Ahmad Amzad Hashim berkata kematian haiwan yang dipercayai akibat penyakit hawar berdarah adalah satu perkara yang sangat serius dan perlu diberi perhatian segera bagi mengelakkan jangkitan ke kawasan ternakan yang lain.

“Keutamaan sekarang ialah memastikan kerbau ternakan keluarga ini tidak keluar dari kandang dan tidak bercampur dengan haiwan peliharaan penternak lain,” katanya.

Ahmad Amzad berkata demikian kepada pemberita ketika meninjau kandang kerbau milik keluarga remaja yang terkenal dengan gelaran ‘Mowgli Malaysia’ itu di Kampung Kubang Bujuk di Kuala Terengganu hari ini.

Sementara itu, Ahli Dewan Undangan Negeri Alor Limbat, Ariffin Deraman berkata kerajaan negeri juga akan menyalurkan bantuan melalui Tabung Bencana untuk meringankan urusan keluarga tersebut.

Dalam pada itu, bapa Muhammad Syukur, Khamis Jusoh, 64 berkata keluarganya kini gigih berusaha untuk menyelamatkan baki kerbau yang masih ada.

“Kami sekeluarga berusaha sebaik mungkin untuk menyelamatkan baki kerbau yang masih ada, terima kasih kepada semua yang mendoakan dan prihatin dengan kami,” katanya yang mengusahakan penternakan kerbau sejak 50 tahun lepas.

Muhammad Syukur mula terkenal apabila gambar-gambar yang menampilkan kemesraannya dengan lebih 100 ekor kerbau peliharaan keluarganya tular, selain gambar tersebut turut tersenarai sebagai antara 20 yang terbaik dunia. — AlHijrah Online.


‘ISU PERAGAAN TATU DIOLAH KONONNYA KERAJAAN TAK JAGA ISLAM’

SHAH ALAM: Isu peragaan tatu dalam keadaan separuh bogel pada program Tattoo Malaysia Expo 2019 diolah pihak tertentu untuk menjadikan naratif kerajaan kini tidak menjaga Islam.

Menteri di Jabatan Perdana Menteri, Datuk Seri Dr Mujahid Yusof berkata, program tersebut bukan di bawah kendalian kerajaan dan tidak pernah mendapat pengiktirafan Kementerian Pelancongan, Seni dan Budaya (MOTAC).

“Penafian daripada kementerian itu membuktikan kita tidak pernah menyokong program itu. Cuma, saya fikir dalam hal ini, pihak tertentu sekali lagi dan buat sekian kalinya menjadikan isu ini untuk menyerang kerajaan. Kononnya dulu tak pernah berlaku tapi sekarang berlaku.

“Sedangkan kita tidak ada kena mengena dengan apa yang berlaku dan sengaja disebarkan dalam media seolah-olah kitalah yang merencanakannya.

“Jadi, dengan itu naratif mereka tercapai. Apa naratif mereka? Kerajaan hari ini tidak menjaga Islam dan sebagainya. Saya sebagai menteri agama tidak mungkin kita boleh membiarkan perkara ini,” katanya seperti dipetik melalui sebuah portal selepas merasmikan Seminar Antarabangsa Islam dan Kelestarian Ekologi di Institut Pengajian Islam Lanjutan Antarabangsa (IAIS) di Kuala Lumpur semalam.

Menurut Mujahid, beliau hanya boleh memberi amaran dan nasihat sahaja kerana daripada sudut penguatkuasaan undang-undang, perkara itu diserahkan kepada Kementerian Dalam Negeri (KDN) dan MOTAC serta pihak berkuasa tempatan.

Beliau juga mahu rakyat negara ini lebih sensitif serta berusaha mengelakkan perkara yang tidak menggambarkan budaya negara ini.

“Saya mahu mengingatkan semua pihak kita boleh melakukan apa sahaja selagi ia mengikut undang-undang, ikut sensitiviti dan kalau pun ia dilihat sebagai satu seni, buatlah dalam keadaan tertutup serta pada kelompok tertentu sahaja.

“Janganlah secara terbuka, kemudian yang lebih buruk hari ini kita tak boleh elak bila ada orang tularkan dalam media sosial. Lebih buruk orang ambil kesempatan menuduh kerajaan yang buat,” katanya. — SINAR HARIAN


ANAK PENGSAN KETIKA BERKAWAD, TINDAKAN PANTAS BAPA UNDANG HIBA

KUALA LUMPUR: Tindakan pantas seorang bapa berlari menyelamatkan anaknya yang pengsan ketika berkawad sehingga terlucut selipar yang dipakai mengundang rasa hiba netizen.

Kejadian berlaku pagi tadi di Maktab Penjara Kajang ketika mangsa sedang berkawad sempena Hari Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP).

Berdasarkan perkongsian Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi bapa mangsa yang berada di khemah tetamu terus berlari ke arah anaknya yang rebah kerana menahan terik matahari.

“Yang hadir di padang kawad pagi tadi menjadi saksi, betapa kasih agung seorang ayah kepada anaknya.

“Meskipun badan ayahnya dimamah usia, anaknya dipapah, bingkas dibantu berdiri sambil badan menjengah lebih separuh abad itu menjadi benteng daripada anaknya kembali rebah.

“Melihatkan pengorbanan tidak terperi seorang ayah, berjurai air mata hadirin membasahi pipi masing-masing. Saya tidak terkecuali,” kata Alexander.

Beliau turut menasihatkan orang ramai yang masih mempunyai insan bergelar ayah untuk hargai, sayangi dan santunilah selagi hayatnya dikandung badan. – AlHijrah Online


DULU SUSAH NAK JUMPA, SEKARANG RAMAI LELAKI BERANI BERPAKAIAN WANITA

Seingat saya, dulu sangat susah untuk berjumpa dengan lelaki yang suka dan berani mahu memakai gaun, skirt, tudung atau baju kurung.

Kali pertama melihat, beristighfar panjang juga saya. Tapi lama kelamaan kumpulan ini semakin mempengaruhi ramai anak-anak muda.

Sehinggakan, mahasiswa lelaki jurusan agama pun ada yang bersolek tebal sebelum pergi ke kelas. Betapa kuatnya arus kebebasan fahaman barat yang masuk ke dalam negara kita.

Hari ini, mereka tidak lagi takut-takut mahu menyorok identiti lelaki yang ditukar kepada perwatakan wanita. Bahkan, ada pula yang sampai mempersoalkan apakah mereka tidak berhak bahagia dengan menjadi diri sendiri.

Sahabat-sahabat, marilah kita bertaqwa kepada Allah.

Hidup kita di dunia ini, bukan semata-mata mahu memikirkan diri sendiri tanpa mempedulikan perasaan orang lain. Apatah lagi mahu memikirkan bahagia sendiri tanpa mempedulikan arahan dan larangan Allah.

Sifat taqwa petunjuknya adalah Al-Quran. Rujuklah Al-Quran untuk mengetahui naluri kalian itu adalah kebenaran ataupun ujian.

Jika kalian mencari kebebasan untuk melakukan maksiat, maaf, tiada hak itu untuk dituntut di negara ini.

Semua maksiat adalah dosa dan akan ada balasannya di akhirat kelak. Kecuali jika kita bertaubat, dan taubat itu diterima oleh Allah yang Maha Menerima Taubat.

Nasihat dan kata-kata yang baik sangat diperlukan bagi mereka yang mahu keluar daripada ujian. Jabatan Kemajuan Islam Malaysia (JAKIM) misalnya, ada menyediakan banyak sistem sokongan untuk membantu sahabat-sahabat yang bergelut dengan kecelaruan identiti.

Namun, jika maksiat itu mahu dilakukan secara terbuka dan mengajak-ajak pula orang lain untuk tidak takut melakukan hal yang serupa, menjadi tanggungjawab kita menghalang dengan mengguna pakai saluran undang-undang Syariah yang ada.

Seperti mana yang dikupas oleh Hamka dalam tafsirnya, sifat taqwa juga menuntut seorang Muslim itu untuk jujur mengaku salah, dan bersedia menerima hukuman.

Maka, jujurlah dengan diri, untuk menerima Al-Quran sebagai sebenar-benar petunjuk, bukan dalam hal-hal ibadah yang mudah dan kita suka lakukan, tetapi juga dalam perkara-perkara yang dibenci hati.

Pada waktu ini, sudah ada beberapa negeri yang sedang membuat semakan untuk memperkukuh lagi Enakmen Jenayah Syariah pada masa akan datang. InsyaAllah, kita akan usahakan satu demi satu, dengan segenap kemahuan politik yang kita ada.

Semoga Allah memberi petunjuk dan hidayahNya kepada kita semua. — AlHijrah Online


DUA INDIVIDU HENTIKAN KENDERAAN DITAHAN

PORT DICKSON: Polis telah menahan dua individu yang dipercayai terlibat dalam rakaman yang tular menunjukkan aksi marshal motosikal berkuasa tinggi memberhentikan kenderaan awam di persimpangan lampu isyarat Sua Betong.

Kedua-dua lelaki berusia 26 dan 27 tahuni itu yang masing-masing bekerja sebagai pembantu firma guaman dan penyelia kilang ditahan awal pagi tadi.

Ketua Polis Daerah Port Dickson, Superintendan Aidi Sham Mohamed berkata tangkapan dilakukan di kediaman mereka di kawasan Port Dickson dan Springhill Lukut.

“Turut dirampas dua motosikal jenis Kawasaki GTR 1400 dan Kawasaki Z800, topi keledar, pakaian dan kasut yang digunakan mereka ketika menahan kenderaan awam.

“Kedua-dua lelaki berkenaan ditahan di Balai Trafik Ibu Pejabat Polis Daerah (IPD) Port Dickson untuk siasatan lanjut,” katanya dalam satu kenyataan hari ini.

Ujarnya polis sedang mengesan empat lagi individu yang dipercayai terlibat dalam kejadian berkenaan.

Pada Ahad tular video berdurasi seminit 10 saat menunjukkan aksi marshal mengawal dan memberhentikan kenderaan awam di persimpangan lampu isyarat Sua Betong.

Tindakan itu dipercayai bagi memberi laluan kepada konvoi penunggang motosikal berkuasa tinggi yang bergerak melepasi lampu isyarat merah. – AlHijrah Online


KEBUN BUAH-BUAHAN DISERANG SEKUMPULAN GAJAH, KERUGIAN LEBIH RM100,000

KOTA TINGGI: Pengusaha Desaru Fruit Farm, lokasi agropelancongan terkenal dekat sini, mengalami kerugian lebih RM100,000 selepas tiga kebun buahnya didatangi sekumpulan gajah sejak sebulan lepas.

Pengarah Desaru Fruit Farm, Steve Er Wee Heng berkata kehadiran kumpulan mamalia tersebut mula disedari lewat malam 24 Februari lepas dan sejak itu, haiwan berkenaan telah beberapa kali memusnahkan tanaman seperti buah jambu air, jambu batu dan pisang nipah.

“Kerugian dianggarkan lebih RM100,000 sebab banyak pokok yang ditumbangkan, semata-mata mencari pokok pisang nipah, kemudian buah abiu yang bermusim, yang besar-besar habis dimakan.

“Kejadian terbaru pada Ahad lepas, sebab pada waktu itu saya ada kerja di Johor Bahru, apabila sampai sini, saya lihat semua staf berada di tepi jalan. Saya ingatkan ada kes berlaku rupanya mereka nampak gajah,” katanya kepada pemberita di Desaru Fruit Farm, di sini hari ini.

Katanya, sejak akhir bulan lepas, kira-kira 90 ekar kawasan kebun telah dimusnahkan kumpulan gajah itu, melibatkan 918 pokok pisang, 124 pokok kelapa pandan dan 216 batang jambu air.

Menurut Er, apa yang lebih membimbangkan ialah kumpulan gajah itu kini semakin menghampiri kawasan yang didiami pekerja dan dikhuatiri boleh mengancam keselamatan mereka.

“Termasuk keluarga dan pekerja, ada kira-kira 40 orang tinggal dalam kawasan kebun seluas 120 ekar ini,” katanya.

Tambahnya, setakat ini, empat ekor gajah telah dilihat berkeliaran di kawasan kebun berkenaan dan kumpulan ini selalunya dilihat antara 11 malam hingga 2 pagi.

Meskipun telah membuat laporan kepada Jabatan Perhilitan Johor, Er berkata, sehingga sekarang masih belum ada tindakan konkrit diambil untuk menyelesaikan masalah itu.

Sementara itu, Penolong Pegawai Pertanian Daerah Kota Tinggi Noorfarahin Sahari berkata pihaknya sedang meneliti laporan yang diterima daripada pihak pengusaha dan selain Desaru Fruit Farm, pengusaha Bio Desaru turut melaporkan mengenai kerosakan tanaman dipercayai disebabkan gajah.

“Saya nasihatkan agar mana-mana pengusaha yang mengalami kerosakan atau kemusnahan kebun atau ladang, akibat gajah atau bencana, untuk segera melaporkan kepada agen pengembangan tanah Jabatan Pertanian. Bantuan sokongan akan diberikan dari segi input dan peralatan melibatkan nilai tidak melebihi RM3,000,” katanya. –AlHijrah Online


SEJUTA SLOT VAKSIN TERSEDIA UNTUK DITEMPAH

KUALA LUMPUR: Sejuta slot disediakan kerajaan bagi permohonan fasa kedua penerimaan vaksin COVID-19 AstraZeneca yang akan dibuka pada jam 12 tengah hari ini.

Ketua Pengarah Kesihatan, Tan Sri Dr Noor Hisham Abdullah mengingatkan rakyat Malaysia menerusi hantaran di Facebook beliau.

Bagaimanapun, individu yang sudah membuat tempahan penerimaan vaksinasi AstraZeneca pada pusingan pertama tidak perlu membuat tempahan semula kerana mereka akan menerima slot secara automatik, kata Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar.

Beliau juga sebelum ini menyatakan wanita yang menyusukan anak boleh menerima suntikan vaksin COVID-19 AstraZeneca.

“Wanita mengandung tidak digalakkan untuk mengambil suntikan tersebut ketika ini namun ibu menyusukan anak boleh mengambilnya,” katanya.

Menerusi laman web Jawatankuasa Khas Jaminan Akses Bekalan Covid-19 (JKJAV), seramai 10.8 juta orang yang sudah mendaftar bagi penerimaan suntikan vaksin manakala 1.7 juta orang sudah menerima vaksin dalam Program Imunisasi COVID-19 Kebangsaan.—AlHijrah Online


WANITA PAKISTAN DIDAKWA DI MAHKAMAH CUBA CULIK KANAK-KANAK DI GENTING HIGHLANDS

RAUB: Seorang wanita warga Pakistan dihadapkan ke Mahkamah Sesyen di sini hari ini, atas tuduhan cubaan menculik kanak-kanak di Genting Highlands pada 19 September lalu.

Bagaimanapun tiada kertas pertuduhan dibacakan kerana tertuduh, Bibi Nasihat, 42, tidak memahami Bahasa Melayu dan Inggeris, sementara dia hanya boleh berbahasa Pashto.

Terdahulu Timbalan Pendakwa Raya S Punitha memohon mahkamah untuk mengenakan ikat jamin terhadap tertuduh sebanyak RM7,000 serta dua penjamin warganegara Malaysia.

Namun peguam mewakili tertuduh, Amir Khusyairi Mohamad Tanusia meminta mahkamah mengurangkan wang jaminan memandangkan tertuduh baru sahaja tiba di Malaysia sejak sebulan lalu.

Selain itu, tertuduh juga tidak bekerja dan bergantung kepada pendapatan suaminya yang merupakan pembantu kedai perabot dengan pendapatan RM1,600 sebulan.

Hakim Ahmad Faizadh Yahaya kemudian membenarkan tertuduh diikat jamin sebanyak RM3,000 bersama seorang penjamin warga Malaysia serta pasport miliknya diserahkan kepada mahkamah sehingga kes selesai.

Kes akan disebut semula pada 1 November depan mengikut Seksyen 350 Kanun Keseksaan yang boleh dihukum mengikut Seksyen 352 akta sama.

Jika sabit kesalahan tertuduh berdepan hukuman penjara maksimum tiga bulan atau denda RM1,000 atau kedua-duanya sekali.

Sebelum ini tertuduh ditahan pada 22 September lalu selepas tular dakwaan cubaan menculik seorang kanak-kanak di Genting Highlands, Bentong.—AlHijrah Online


Ulangtahun ke-62 Perjanjian Kemerdekaan Persekutuan Tanah Melayu

KUALA LUMPUR – Pada hari ini, 5 Ogos cukuplah 62 tahun termaterinya Perjanjian Kemerdekaan Persekutuan Tanah Melayu telah ditandatangani pada tahun 1957 di antara Raja-Raja dengan wakil Baginda Queen, Pesuruhjaya Tinggi, Sir Donald MacGillivray di King’s House, Kuala Lumpur dalam satu upacara gemilang.

Pada kira-kira jam 9.30 pagi  seramai 15 orang penanda tangan utama, iaitu Pesuruhjaya Tinggi British ke Tanah Melayu, lapan orang Raja-Raja Melayu, Tengku Mahkota Johor dan lima orang Pembesar yang berkuasa dari Negeri Sembilan (selain daripada Yang Dipertuan Besar) serta saksi-saksi kepada  penanda tangan-penanda tangan telah menandatangani perjanjian itu dengan menggunakan pena yang khas bertulis Federation of Malaya Agreement 1957.

Perjanjian ini telah ditandatangani dalam 40 salinan, 20 dalam Bahasa Melayu dan 20 lagi dalam Bahasa Inggeris. Dua salinan daripada perjanjian itu dihantar kepada kerajaan British, sementara dua lagi disimpan oleh  Kerajaan Persekutuan Tanah Melayu. Satu salinan tiap-tiap satu dihantar  kepada tiap-tiap negeri termasuk Melaka dan Pulau Pinang, sementara  untuk Negeri Sembilan diserahkan enam salinan.

Artikel 3 Perjanjian ini  menyatakan “bahawa mulai daripada 31 Ogos 1957, negeri-negeri Melayu dan Selat akan tertubuh menjadi satu Persekutuan yang baru yang dinamakan Persekutuan Tanah Melayu, atau dalam bahasa Inggerisnya, The Federation of Malaya”.

Oleh itu dengan sendirinya Perjanjian ini telah memansuhkan Perjanjian  Persekutuan Tanah Melayu 1948, dan dengan itu berakhirlah kuasa dan  kedaulatan Baginda Queen ke atas Melaka dan Pulau Pinang. Dan dengan itu juga segala kuasa dan jurisdiksi baginda ke atas Persekutuan Tanah Melayu berakhir.


16 STESEN LRT DIGANTUNG OPERASI SELAMA 7 HARI

KUALA LUMPUR: Sebanyak 16 stesen Perkhidmatan Transit Aliran Ringan (LRT) laluan Kelana Jaya akan digantung operasinya selama tujuh hari bermula hari ini.

Penggantungan bermula 9 hingga 15 Nov itu melibatkan Stesen Kelana Jaya hingga ke Stesen Ampang Park.

Bagaimanapun, stesen lain akan beroperasi seperti biasa dan akan menamatkan perkhidmatan lebih awal iaitu pada jam 11 malam.

Orang ramai dinasihatkan untuk menggunakan alternatif lain dalam tempoh tersebut.–AlHijrah Online


JKNS KELUAR 150 NOTIS KESALAHAN MEROKOK DI PREMIS PERNIAGAAN

SHAH ALAM: Sebanyak 150 notis kesalahan dengan nilai kompaun bernilai RM30,750 dikeluarkan oleh Jabatan Kesihatan Negeri Selangor (JKNS) sehingga semalam ke atas individu yang dikenal pasti merokok di premis makanan.

Menerusi jumlah itu, tujuh notis kesalahan adalah melibatkan Orang Belum Dewasa dan salah seorang daripadanya turut didapati memiliki rokok elektronik.

Pengarah Kesihatan Selangor, Datuk Dr Khalid Ibrahim berkata, di samping itu, 20 notis kesalahan dengan jumlah kompaun bernilai RM5,000 turut dikeluarkan kepada pemilik premis.

“18 notis daripada notis kesalahan yang dikeluarkan kepada pemilik premis adalah atas kegagalan mereka mempamerkan tanda larangan merokok dan dua lagi notis kerana menyediakan kemudahan merokok,” katanya dalam satu kenyataan hari ini.

Mengulas lanjut, Khalid berkata, bagi pihak yang menerima notis kesalahan kerana merokok di premis makanan akan dikenakan kompaun sebanyak RM250 manakala bagi Orang Belum Dewasa pula sebanyak RM50.

Beliau berkata, pihak yang melakukan kesalahan pertama boleh mendapat pengurangan bayaran dengan jumlah RM150 jika menjelaskannya di mana-mana Pejabat Kesihatan Daerah dalam tempoh satu bulan daripada tarikh izin kompaun diterima.

“Bagi kesalahan kedua, tiada pengurangan kompaun diberikan. Kompaun lebih tinggi iaitu sebanyak RM350 akan dikenakan bagi mereka yang melakukan kesalahan kali ketiga jika berlaku dalam tempoh Januari hingga Jun.

“Namun bermula Julai tiada lagi tawaran kompaun sebaliknya tindakan pendakwaan akan diambil,” katanya.

Tambah Khalid, JKNS memohon kerjasama semua pihak agar mematuhi larangan merokok ini bagi memastikan kesihatan masyarakat terjamin.

Bermula 1 Januari lalu, Kementerian Kesihatan (KKM) mula melaksanakan penguatkuasaan larangan merokok di premis makanan di bawah Peraturan 11(1)(d) Peraturan-Peraturan Kawalan Hasil Tembakau (PPKHT) 2004 pindaan 2018.

Selain itu, penguatkuasaan juga turut dijalankan di bawah Peraturan 12 (1)(a) dan 12(1)(b) PPKHT 2004. — SINAR HARIAN


KES COVID-19 NAIK SEMULA MELEBIHI 6,000

KUALA LUMPUR: Angka kes harian positif COVID-19 naik melebihi 6,000 hari ini.

Kali terakir Malaysia mencatatkan jumlah kes harian melebihi 6,000 ialah pada 18 Jun 2021.

Ketua Pengarah Kesihatan Tan Sri Noor Hisham Abdullah berkata, jumlah kes positif COVID-19 bagi 29 Jun 2021 ialah 6,437.

Dengan pertambahan kes baharu itu, jumlah kes keseluruhan meningkat kepada 747,703 kes.

Selangor menjadi negeri yang mencatat kes harian tertinggi dengan 2,299 kes, diikuti Wilayah Persekutan Kuala Lumpur 1,361 kes dan Negeri Sembilan 700 kes.

Kedah mencatat 284 kes, Johor 271 kes, Melaka 252 kes, Pahang 250 kes, dan Sarawak 242 kes.

Perak mencatatkan 184 kes, Sabah 178 kes, Kelantan 131 kes, Wilayah Persekutuan Labuan 117 kes, Pulau Pinang 115 kes, Wilayah Persekutuan Putrajaya 32 kes, dan Terengganu 21 kes.

Sifar kes dicatatkan di Perlis hari ini. — AlHijrah Online


PDRM SIASAT VIDEO TULAR DUA LELAKI HINA NABI

KAJANG: Kementerian Dalam Negeri (KDN) mengesahkan telah menerima laporan berhubung video tular dalam media sosial berkaitan dua lelaki dipercayai menghina Nabi Muhammad SAW.

Menteri Dalam Negeri Datuk Seri Saifuddin Nasution Ismail berkata siasatan kini sedang dilakukan Polis Diraja Malaysia (PDRM).

“Sudah tentu KDN akan memberi keutamaan kepada perkembangan kes ini yang tentunya tidak sihat sama sekali dalam konteks amalan beragama di negara ini,” katanya dalam sidang media selepas Majlis Sambutan Hari Penjara ke-233 di Maktab Penjara Kajang, di sini hari ini.

Turut hadir, Ketua Setiausaha KDN Datuk Ruji Ubi dan Ketua Pengarah Jabatan Penjara Datuk Nordin Muhamad.

Baru-baru ini, tular rakaman video berdurasi 52 saat dalam media sosial memaparkan dua lelaki dipercayai menghina Nabi Muhammad SAW.–AlHijrah Online


JKJAV PUTUSKAN PEMBERIAN ’BOOSTER’ JUMAAT INI – KJ

PUTRAJAYA: Cadangan pelaksanaan pemberian dos penggalak vaksin atau “booster” akan dibentangkan kepada Jawatankuasa Khas Jaminan Akses Bekalan Vaksin COVID-19 (JKJAV), pada Jumaat ini.

Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar berkata, tiada sebarang keputusan setakat ini berhubung pelaksanaan dos penggalak atau dos ketiga bagi penerima vaksin COVID-19 di Malaysia.

“Kumpulan kerja teknikal dijangka membentangkan pelaksanaan dos penggalak ini kepada JKJAV dalam mesyuarat Jumaat ini.

“Kita akan buat keputusan mengenainya selepas mesyuarat itu nanti,” katanya.

Dalam perkembangan yang sama, Khairy memaklumkan pihaknya belum memutuskan sebarang keputusan mengenai pelaksanaan kaedah ‘mix and match’ vaksin COVID-19 keluaran Pfizer-BioNTech dan AstraZeneca bagi melengkapkan dua dos pelalian.

“Perkara itu juga perlu dibentangkan untuk diputuskan pada mesyuarat JKJAV dan cadangan mengenainya juga akan dikemukakan oleh kumpulan kerja teknikal,” katanya.

Selain itu mesyuarat JKJAV pada Jumaat ini juga katanya akan memutuskan harga siling vaksin jenis Sinovac bagi pasaran swasta di Malaysia.—AlHijrah Online


PELAJAR TINGKATAN LIMA NYARIS MAUT TERJUN BANGUNAN SEKOLAH

KULAI: Seorang pelajar perempuan berusia 17 tahun nyaris maut selepas dipercayai terjun tingkat empat bangunan di sebuah sekolah, di sini.

Ketua Polis Daerah Kulai, Superintendan Tok Beng Yeow, berkata pihaknya menerima panggilan dari seorang guru lelaki memaklumkan insiden itu, jam 1.26 petang, Selasa lalu.

“Kejadian berlaku selepas pelajar Tingkatan Lima itu selesai ujian peperiksaan yang kemudiannya dia pergi ke koridor bangunan sekolah tingkat empat sebelum bertindak terjun dari bangunan itu yang dianggarkan berketinggian kira-kira 40 meter.

“Pihak sekolah yang menghubungi ambulans dan pelajar berkenaan dibawa ke Hospital Temenggong Seri Maharaja Tun Ibrahim, Kulai, bagi mendapatkan rawatan lanjut dan dirujuk ke Hospital Sultanah Aminah Johor Bahru,” katanya dalam kenyataan hari ini.

Tambahnya pelajar perempuan itu mengalami pendarahan di bahagian kepala dan muka selain kedua-dua tangannya turut patah, serta mengalami kecederaan dalaman.

“Kes disiasat mengikut Seksyen 309 Kanun Keseksaan yang jika sabit kesalahan, boleh dipenjara maksimum satu tahun atau denda atau kedua-duanya,” katanya. –AlHijrah Online


PKPD DIKUATKUASA DI SELANGOR MANSION & MALAYAN MANSION

KUALA LUMPUR: Perintah Kawalan Pergerakan Diperketatkan (PKPD) keempat dikuatkuasakan di bangunan Selangor Mansion dan Malayan Mansion, Jalan Masjid India di ibu negara susulan 15 kes COVID-19 direkodkan di kawasan itu.

Menteri Kanan (Kluster Keselamatan), Datuk Seri Ismail Sabri Yaakob berkata susulan kes jangkitan itu dan atas nasihat Menteri Kesihatan, kerajaan memutuskan melaksanakan arahan PKPD di dua bangunan terbabit.

Katanya, PKPD itu melibatkan 5,000 hingga 6,000 penghuni di 365 unit kediaman dan perniagaan di bangunan itu.

“Perintah ini akan berkuatkuasa mulai 7 April 2020 sehingga pengesanan ini tamat. Tujuan PKPD dilaksanakan adalah untuk membendung jangkitan COVID-19 daripada menular keluar.

“Langkah ini membolehkan aktiviti pengesanankes dari unit ke unit dilaksanakan sepanjang tempoh ini berkuatkuasa,” kata Ismail Sabri dalam kenyataan di sini hari ini.

Pelaksanaan PKPD itu menyaksikan antara lain, semua penghuni atau pelawat tidak boleh keluar atau masuk dari kawasan itu, semua aktiviti perniagaan dihentikan kecuali premis barangan keperluan, penghuni boleh membuat pesanan makanan yang dihantar dan diambil di tempat ditetapkan, Pangkalan Perubatan (Medical Base) dibuka di kawasan PKPD dan semua laluan keluar masuk kawasan PKPD ditutup.

“Bagi pelaksanaan perintah ini, semua penghuni diminta untuk bertenang dan memberi kerjasama sepenuhnya kepada petugas-petugas dari KKM serta mematuhi semua arahan pihak berkuasa.

“Penghuni yang memerlukan bantuan atau mempunyai sebarang pertanyaan boleh menghubungi Bilik Gerakan PKP DBKL 03-4026 7222 atau 016-2962982,” katanya. — AlHijrah Online


HUJAN LEBAT AKIBATKAN BANJIR, TANAH RUNTUH DI TUARAN, SABAH

TUARAN: Hujan lebat sejak beberapa hari lalu di Sabah mengakibatkan kejadian banjir dan tanah runtuh di beberapa kampung di daerah ini pagi ini.

Jurucakap Angkatan Pertahanan Awam Malaysia (APM) Sabah berkata beberapa kawasan di sini terjejas akibat banjir iaitu Kampung Bunga Tengilan, Kampung Bundung, Kampung Suang Bangau, Kampung Paruh, Kampung Tinuhan dan Pekan Tengilan.

Beliau berkata jambatan lama Tamparuli telah dinaiki air menyebabkan jalan itu tidak boleh dilalui oleh semua jenis kenderaan pagi ini, manakala paras air Sungai tuaran pada pagi ini pada aras waspada.

“Tiada pusat pemindahan dibuka setakat ini kerana keluarga terjejas banjir berpindah ke rumah keluarga lain, cuaca pada pagi ini adalah baik,” katanya ketika dihubungi pemberita hari ini.

Tuaran merupakan sebuah daerah berkeluasan 1,165 km persegi di pantai Barat Sabah terletak lebih 32 kilometer dari Kota Kinabalu.

Sementara itu, Ketua Balai Bomba dan Penyelamat (BBP) Lintas Agustavia Joe Guasi berkata hujan lebat itu juga menyebabkan lima rumah terjejas berikutan kejadian tanah runtuh di Skim Penempatan Telipok di sini awal pagi ini.

Beliau berkata pihak bomba menerima panggilan kecemasan melalui talian MERS999 pada 5.59 pagi sebelum ke lokasi kejadian sejauh 26 kilometer, dan setakat ini tiada mangsa terlibat dalam insiden berkenaan.

“Pemilik rumah yang terjejas telah diminta untuk mengosongkan kediaman masing-masing kerana pergerakan tanah masih berlaku. Operasi ditamatkan kira-kira 7.16 pagi tadi,” katanya ketika dihubungi Bernama hari ini.

Sementara itu, Jabatan Kerja Raya Sabah dalam kenyataan memaklumkan akibat hujan lebat itu tiga jalan di daerah kota Belud tidak boleh dilalui oleh semua jenis kenderaan pagi ini kerana dinaiki air banjir.

Jalan tersebut ialah KM79.228 Kampung Gunding Jalan Kota Kinabalu-Kudat, KM1.625 Kampung Menunggui Jalan Kuala Ibai dan KM1.382 Kampung Sembirai Jalan Kota Belud Bypass.

“Pemasangan Traffic Management Plan (TMP) telah dilakukan di jalan tersebut dan pengguna tiga jalan itu dinasihatkan menggunakan jalan alternatif iaitu Jalan Sangkir 2 untuk ke destinasi masing-masing,” menurut kenyataan itu. –AlHijrah Online


OPERASI MAIS DIBUKA SECARA JANJI TEMU BERMULA HARI INI

KUALA LUMPUR: Majlis Agama Islam Selangor (MAIS) memulakan operasi yang melibatkan perjumpaan dengan pelanggan melalui janji temu bermula 5 Mei hingga 31 Mei 2020 selaras dengan Perintah Kawalan Pergerakan Bersyarat (PKPB) berkuatkuasa semalam.

MAIS berkata pelanggan yang ingin mendapatkan tarikh janji temu bagi perkhidmatan ditetapkan, boleh berbuat demikian bermula hari ini mulai 9 pagi hingga 2 petang untuk mendapatkan tarikh dan masa janji temu di agensi agama itu.

“Hanya pelanggan yang mempunyai janji temu sahaja yang dibenarkan berurusan di premis MAIS dalam usaha mematuhi PKPB yang ditetapkan dan hendaklah mematuhi langkah pencegahan Covid-19 semasa berurusan di MAIS,” kata kenyataan majlis agama itu hari ini.

Berikut adalah perkhidmatan yang disediakan sepanjang tempoh PKPB beserta nombor telefon untuk dihubungi:


ISU KARTEL DAGING: JAKIM KETATKAN SOP PENGELUARAN SIJIL HALAL

KOTA BHARU: Jabatan Kemajuan Islam Malaysia (JAKIM) akan memperkemaskan aspek penguatkuasaan serta memperketat prosedur operasi standard (SOP) pengeluaran sijil halal melibatkan barangan import termasuk daging.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata, langkah itu memastikan masyarakat terutamanya umat Islam mendapat bekalan makanan yang diyakini halal, bersih serta mengikut hukum syarak.

“Kita akan perkukuhkan lagi penguatkuasaan mengenai kelulusan atau kebenaran untuk mendapatkan sijil halal ini.

“Dengan berlakunya pembongkaran ini, pihak kerajaan akan terus memperkukuhkan SOP termasuk kawal selia,” katanya selepas merasmikan Majlis Perasmian Program Berkhatan Perdana peringkat Parlimen Pengkalan Chepa.

Jelasnya lagi, jumlah anggota penguatkuasa JAKIM akan ditambah mengikut keperluan agar aktiviti penguatkuasaan dapat dilakukan dengan lebih berkesan.

Ahmad Marzuk berkata demikian bagi mengulas laporan media mengenai aktiviti kartel seludup daging sejuk beku dari luar negara sebelum membungkus semula daging berkenaan dengan menggunakan logo halal dan menjualnya di pasaran seluruh Malaysia.

Mengulas lanjut, beliau berkata susulan daripada kejadian itu, pihaknya akan bekerjasama dengan pelbagai agensi termasuk Kementerian Dalam Negeri Dan Hal Ehwal Pengguna (KPDHEP) bagi menyelesaikan isu berkenaan.–AlHijrah Online


PKP 2.0: DUA ORANG SATU MEJA, MAKAN DALAM RESTORAN

KUALA LUMPUR: Kerajaan membenarkan pelanggan untuk makan di dalam restoran atau kedai makan, terhad dua orang satu meja bermula 10 Februari.

Menteri Kanan (Kluster Keselamatan) Datuk Seri Ismail Sabri Yaakob berkata, kebenaran tersebut perlu mematuhi prosedur standard operasi (SOP) yang ketat serta penjarakan satu meter bagi mereka yang makan di dalam premis.

Dalam pada itu, kerajaan turut bersetuju untuk membuka semula baki keseluruhan sektor perniagaan peruncitan.

Menurutnya, SOP yang ketat juga akan dikenakan antaranya proses nyahkuman dan pembersihan perlu dilakukan di premis perniagaan 3 kali sehari dalam tempoh beroperasi.

Ismail Sabri turut memaklumkan pemilik kedai pakaian perlu menyediakan sarung tangan pakai buang kepada pelanggan bagi memilih pakaian.—AlHijrah Online


PENDUDUK DI SEPANJANG SUNGAI GOLOK KEMBALI GELISAH

RANTAU PANJANG: Amaran gelombang kedua banjir yang dijangka berlaku pada 25 dan 26 Disember ini membimbangkan penduduk di sepanjang Sungai Golok.

Mereka mendakwa, pembinaan benteng setinggi 1.5 meter oleh kerajaan Thailand yang lengkap dengan sistem kamera litar tertutup (CCTV) itu memberikan impak negatif di kawasan Rantau Panjang ketika banjir melanda kawasan itu baru-baru ini.

Penduduk di sekitar Meranti dan Gelang Mas di jajahan Pasir Mas turut mengakui menerima kesan buruk akibat limpahan ‘luar biasa’ air Sungai Golok.

Seorang penduduk, Kamilah Mohd Zin, 43, berkata, banjir mengambil masa antara satu hingga dua hari untuk melimpah ke kawasan Kampung Bakong walaupun air Sungai Golok berada pada paras bahaya.

“Bagaimanapun, pembinaan benteng hanya mengambil masa beberapa jam sahaja untuk menenggelamkan kawasan kampung,” katanya.

Menurutnya, situasi itu menyebabkan penduduk kampung kelam-kabut dan tidak sempat menyelamatkan kelengkapan rumah.

Mohd Zaid Mohd Zain,36, menyiapkan tempat tinggi untuk lembu peliharaannya bagi menghadapi gelombang kedua yang dipercayai lebih besar.

Sementara itu, Mat Aripin Mustafa 62, dari Kampung Gua Tok Deh, Rantau Panjang turut mengakui perkara sama dan banjir kali ini berlaku dalam sekelip mata.

“Pada tahun ini, buat kali pertama saya terpaksa berpindah pada jam 3 pagi ekoran air naik dengan begitu cepat,” katanya.

Mat Aripin berharap banjir buruk tidak berlaku sebagaimana yang diramalkan.

Sebelum ini, Pengurusan Bencana Negara (Nadma) memberi amaran gelombang banjir kedua dijangka berlaku pada 25 dan 26 Disember dalam skala sama atau melebihi gelombang pertama.

Mengikut ramalan Jabatan Meteorologi Malaysia, terdapat empat hingga enam luruan angin yang boleh berlaku.

Seandainya, hujan lebat berlaku pada 25 dan 26 Disember ini dikhuatiri berlaku pertembungan dengan air pasang besar di laut perairan Kelantan.

Kamilah menunjukkan paras air banjir baru-baru ini yang disifatkannya lebih tinggi berbanding sebelum ini.
Bagaimanapun, banjir yang berlaku itu diramal seperti tahun 2016 dan 2017 sahaja.

Tinjauan Sinar Harian di beberapa kampung di sepanjang sungai Golok dari Rantau Panjang sehingga ke Meranti mendapati penduduk masih dihantui ‘banjir termenung’ walaupun paras sungai sudah berada pada tahap berjaga-jaga iaitu 7.78 meter. — SINAR HARIAN


MANIFESTO BN BUKAN GULA-GULA KEPADA RAKYAT – MOHAMAD

SEREMBAN: Manifesto Barisan Nasional (BN) bagi Pilihan Raya Umum ke-15 (PRU15) bukan gula-gula kepada rakyat tetapi merupakan perancangan dan daya usaha untuk memajukan Malaysia, kata Timbalan Pengerusi BN Datuk Seri Mohamad Hasan.

Calon BN di kerusi Parlimen Rembau itu berkata pembentukan kerajaan bukan sesuatu yang boleh dibuat main-main tetapi perkara yang perlu diambil serius bagi memenuhi keperluan rakyat dan pelaksanaan urus tadbir sesebuah kerajaan.

“Kita bukan kerajaan budak-budak… menguruskan negara perlu serius dan praktikal. Kita dah lama mentadbir dulu dan mempunyai pengalaman jadi kita tahu dari aspek mana yang perlu diberi perhatian.

“Usaha kita untuk mengukuhkan kepercayaan terhadap kerajaan supaya rakyat berasa selesa dengan kerajaan yang mantap dan stabil,” katanya kepada pemberita di sini hari ini mengulas manifesto BN yang diumumkan oleh Pengerusi BN Datuk Seri Dr Ahmad Zahid Hamidi semalam.

Manifesto yang menampilkan Perancangan Amal dan Usaha BN (PADU) itu merupakan tawaran baharu yang segar atau a new and fresh deal daripada BN kepada rakyat Malaysia, yang mengandungi 99 amal dan usaha BN bagi mengemudi Malaysia ke arah negara maju.–AlHijrah Online


PM ANWAR BERTEMU PRESIDEN ERDOGAN HARI INI

ISTANBUL: Perdana Menteri Datuk Seri Anwar Ibrahim dijadualkan bertemu Presiden Turkiye Recep Tayyip Erdogan petang ini, sebelum menamatkan lawatan kerja dua harinya ke negara itu.

Pagi ini, beliau dijadualkan bertemu Menteri Kewangan Turkiye Mehmet Simsek di Hotel Shangrila di sini sebelum bertemu Menteri Luar Turkiye Hakan Fidan dan Pengarah Pertubuhan Perisikan Kebangsaan Turki Ibrahim Kalin.

Pada 3 petang waktu tempatan (8 malam waktu Malaysia) Perdana Menteri dijadualkan untuk bertemu Presiden Turkiye, dengan antara topik utama perbincangan berkaitan konflik di Gaza.

Pertempuran baru-baru ini di Palestin yang melibatkan pejuang Hamas, pihak berkuasa di Gaza dan rejim Israel, telah mengakibatkan ribuan nyawa di kedua-dua belah pihak terkorban, sejak 7 Okt.

Anwar telah beberapa kali mengulangi komitmen Malaysia untuk bersolidariti dengan rakyat Palestin.

Perdana Menteri kemudiannya akan berlepas ke Mesir dan dijadualkan bertemu Presiden Mesir Abdel Fattah El-Sisi.–AlHijrah Online


14 GERAI MUSNAH DALAM KEBAKARAN DI TAMAN BUKIT MALURI

KUALA LUMPUR: Sebanyak 14 gerai menjual makanan musnah 100 peratus dalam kebakaran di Jalan Burung Tiong, Taman Bukit Maluri di sini, malam ini.

Pusat Gerakan Operasi (PGO) Jabatan Bomba dan Penyelamat dalam kenyataan malam ini memaklumkan, pihaknya menerima panggilan kecemasan pada pukul 8.38 malam dan menggerakkan tiga jentera dengan kekuatan 32 anggota dari Balai Bomba dan Penyelamat (BBP) Jinjang, Taman Tun Dr Ismail dan Sentul ke lokasi kejadian.

Komander Operasi Kanan Penguasa Kanan Bomba Md Fuad Selamat berkata setibanya di lokasi kejadian, didapati kebakaran melibatkan 14 gerai makanan yang berkedudukan dua baris bertentangan.

“Tiada mangsa terlibat, manakala jumlah kerugian masih dalam siasatan,” katanya. –AlHijrah Online


MASJID BESAR DI JERMAN LAUNG AZAN BUAT PERTAMA KALI

JERMAN: Sebuah masjid besar di Cologne, Jerman mencatat sejarah selepas azan berkumandang buat pertama kali di masjid tersebut, semalam.

Ia selepas pihak berkuasa meluluskan kebenaran untuk masjid itu menyiarkan laungan azan namun perlu mengikut beberapa syarat yang ketat.

Antara syarat tersebut ialah laungan azan hanya untuk solat Jumaat dan dibenar dilaungkan untuk tempoh limit minit sahaja pada waktu tengah hari sehingga 3 petang selain mengehadkan bunyi tidak melebihi 60 desibel.

Setiausaha Agung Kesatuan Turki-Islam untuk Hal Ehwal Agama (Ditib) Abdurrahman Atasoy berkata, perjanjian untuk percubaan dua tahun itu dibuat dengan pihak berkuasa tempatan bandar raya itu, Rabu lalu.

“Kami sangat gembira. Azan memanggil orang ramai menunaikan solat adalah tanda umat Islam berada di sini,” katanya.

Sementara itu, Datuk Bandar Cologne Henriette Reker berkata, kebenaran melaungkan azan itu disifatkan sebagai meraikan kepelbagaian agama di bandar itu.

Cologne ialah salah satu bandar terbesar di Jerman yang menempatkan lebih 120,000 orang Islam, hampir 12 peratus daripada keseluruhan penduduk bandar itu.

Masjid Pusat Cologne dibangunkan dengan reka bentuk moden dengan struktur kaca dan konkrit yang berkapasiti 1,200 jemaah.

Masjid itu dirasmikan Presiden Turkiye Recep Tayyip Erdogan pada 2018 dan diuruskan Ditib.—AlHijrah Online


KES COVID-19 DI ASIA TENGGARA MELONJAK 481 PERATUS DALAM TEMPOH SEBULAN – WHO

MOSCOW: Jumlah jangkitan COVID-19 meningkat hampir 481 peratus di Asia Tenggara dan 144 peratus di Wilayah Mediterranean Timur dalam tempoh sebulan, namun kes di peringkat global dan kematian berkaitan COVID-19 semakin berkurangan, kata Pertubuhan Kesihatan Sedunia (WHO) dalam laporan bulanan pada Khamis, lapor Sputnik.

“Di peringkat serantau, jumlah kes dalam tempoh 28 hari menurun di empat daripada enam wilayah WHO: Afrika (-45 peratus), Pasifik Barat (-39 peratus), Amerika. (-33 peratus), dan Eropah (-22 peratus); manakala bilangan kes meningkat di Asia Tenggara (+481 peratus) dan Mediterranean Timur (+144 peratus),” menurut laporan itu.

Kenaikan tertinggi dalam insiden dilaporkan di Nepal dengan peningkatan 1,198 peratus, daripada 49 kepada 636 kes baharu, di India, peningkatan 937 peratus daripada 6,374 kepada 66,124 kes baharu, dan di Maldives, peningkatan 614 peratus daripada 21 kepada 150 kes, kata WHO.

Menurut laporan itu, dalam tempoh 28 hari terakhir -13 Mac hingga 9 April, 3 juta jangkitan baharu dan lebih 23,000 kematian dilaporkan, masing-masing menurun sebanyak 28 peratus dan 30 peratus, berbanding bulan sebelumnya.

WHO berkata jumlah kematian berkaitan COVID-19 meningkat sebanyak 109 peratus di Asia Tenggara dan 138 peratus di Wilayah Mediterranean Timur dalam tempoh yang dilaporkan.

Sehingga 9 April, lebih 762 juta kes koronavirus kes disahkan dan lebih 6.8 juta kematian berkaitan COVID-19 direkodkan di seluruh dunia, kata pertubuhan itu. –AlHijrah Online